הוועדה לענייני ביקורת המדינה, כנסת 19, פרוטוקול מספר 151, 2014-10-29 09:00

אמנון כהן: אני פותח את הדיון של הוועדה לענייני ביקורת המדינה.

אמנון כהן: הנושא שעל סדר-היום: היבטים בסדרי העבודה של מוסדות איגוד הכדורסל בישראל - דוח מבקר המדינה 64ג', עמ' 1235.

אמנון כהן: בתוכנית העבודה ראינו שיש גם התייחסות של משרד המבקר ועבודה טובה שעשיתם, בדקתם את הנושא הזה.

אמנון כהן: אנחנו מברכים את משרד המבקר, תכף ניתן לכם גם להציג, אבל בגדול, שנדע שאיגוד הכדורסל הוא למעשה המרכז והמייצג את ענף הכדורגל בישראל, הוא הוקם ב-1968 ונרשם ב-1988 כעמותה על-פי חוק העמותות.

אמנון כהן: מטרותיו הם חשובות ביותר, הם למעשה פיתוח וקידום של ענף הכדורסל, פיתוח קשרים בין האיגוד לבין גופים בין-לאומיים בתחום הכדורסל וייצוג ישראל בתחרויות לכדורסל בין-לאומי.

אמנון כהן: ולכן, צריך לבדוק ולבחון גם את נושא ההתנהלות, זה מה שעשה משרד המבקר.

אמנון כהן: נתייחס לדוח המבקר.

אמנון כהן: בינתיים, גם קיבלנו המון חומרים נוספים: תחקירים ופרסומים שהתפרסמו לאחרונה, ואתם יושבים כאן, משרד המבקר, יעלו כאן, נשמע אותם ותחליטו אחר כך איך מתקדמים עם זה.

אמנון כהן: יכול להיות שיש דברים בגו, יש דברים שצריכים בחינה, או לפעמים אתה יודע, יש כל מיני מאבקים, הרי אנחנו מכירים את הדברים האלה, אבל לגופו של עניין צריך לבחון את הדברים האלה.

אמנון כהן: מצד אחד, שנראה שהילדים מקבלים את החינוך, כי הנושא של כדורסל הוא פן חינוכי לנוער, לילדים שלנו שצריכים להתברג שם במקום שילכו לדברים שליליים, חס וחלילה.

אמנון כהן: לכן, ענף הספורט הזה חשוב ביותר, לכן צריך לבחון אותם גם מבחינת כמה תוספת תלמידים או תוספת ילדים יש בענפים האלה כל שנה, מה הם עושים על מנת לשדרג את המועמדים הראויים שיוכלו להתמודד גם בתחרויות בין-לאומיות.

אמנון כהן: למעשה, גם הכבוד של המדינה נמצא פה בידיים שלהם ובאמת הם יכולים להעצים את הקבוצות המיוחדות, הנבחרות שיוכלו להתמודד ביתר שאת מול הקבוצות החזקות בכל העולם.

אמנון כהן: מכאן נעבור למשרד המבקר בקצרה לעיקרי הדברים, ניתן למבוקרים להגיב, ונפתח את הדיון.

אמנון כהן: בבקשה.

<ליאורה שמעוני: בוקר טוב, קודם כול, אדוני היושב-ראש, אני מאוד שמחה שהדגשת את העובדה שמדובר פה באספקטים חינוכיים.

<ליאורה שמעוני: נכון, איגוד הכדורסל זה גוף ספורטיבי, זה גוף שעוסק במהותו בתחום הספורט, אבל יחד עם זה הוא גוף שאמור לשמש גם מודל חינוכי, גם לילדים, גם למבוגרים, גם בארץ וגם בעולם.

<ליאורה שמעוני: דרך אגב, בית-המשפט העליון גם קבע שהוא גוף דו-מהותי, זה אומר שאומנם מדובר כאן בעמותה, אבל יחד עם זה, למרות שהיא גוף פרטי כביכול יש לה גם סממנים של גוף ציבורי ומצופה ממנה להתנהג בהתאם לנורמות ציבוריות, ועל בסיס זה גם עשינו את הדוח שלנו.

<ליאורה שמעוני: בדקנו בביקורת הזאת היבטים שונים שקשורים למוסדות המנהלים של איגוד הכדורסל, בדקנו את האסיפה הכללית, את ועדת הכספים, את ועדת הביקורת, את הפעילות של מבקר הפנים, היועץ המשפטי, רואה-החשבון.

<ליאורה שמעוני: באותה תקופה שעשינו את הדוח הזה היו כמה דוחות מאוד משמעותיים שעשה מבקר הפנים של האיגוד, הוא נגע בתחומים של התקשרויות, התקשרויות עם - - -

אמנון כהן: נמצא פה אריה?

<אריה ברסקי: כן.

<ליאורה שמעוני: נושאים של כוח-אדם, נושאים שהם מאוד משמעותיים, שבדרך כלל גם אנחנו עוסקים בהם כשאנחנו נכנסים לביקורת מהסוג הזה, אבל על מנת שלא נעשה עבודה כפולה ולא נפריע זה לזה, החלטנו שאת התחום הזה הוא ימשיך ויעשה ואנחנו התמקדנו יותר בתחומים של שומרי הסף.

<ליאורה שמעוני: מצאנו ליקויים בסדרי הפעילות של המוסדות והגורמים שמקיימים את הפיקוח והבקרה על הפעילות של איגוד הכדורסל.

<ליאורה שמעוני: הפגמים האלה מלמדים שיש ליקוי באופן התפקוד של האיגוד.

<ליאורה שמעוני: אם אנחנו לוקחים את כולם ביחד ומרכזים אותם, אנחנו רואים כאן חולשה בתפקוד של המוסדות המנהלים של איגוד הכדורסל.

<ליאורה שמעוני: כשאנחנו מסתכלים על כל אחד ואחד מהליקויים, שתכף אפרט אותם בקצרה, אז אנחנו יכולים להגיד שיש משהו שהם לא עמדו בכללים של התקנון או שהם לא עמדו בכללים של חוק העמותות, אבל כשאנחנו לוקחים את הכול ביחד התמונה שמצטיירת לא טובה.

<ליאורה שמעוני: הנושא הראשון שעסקנו בו זה תקנון האיגוד.

<ליאורה שמעוני: חוק העמותות קובע שעמותה רשאית לשנות את התקנון שלה.

<ליאורה שמעוני: לכל עמותה יש תקנון, עמותה שאין לה תקנון יש לה את התקנון המצוי.

<ליאורה שמעוני: לאיגוד הכדורסל יש תקנון שקיבל את אישור הרשם כבר בשנת 1991, ומאז נעשו מספר תיקונים.

<ליאורה שמעוני: איגוד הכדורסל רצה לשנות את התקנון כמה וכמה פעמים, לפעמים גם היו דברים מאוד מהותיים, למשל זכות הצבעה או מספר חברים בוועד המנהל, באמת שינויים מהותיים שמחייבים את אישור שינוי התקנון.

<ליאורה שמעוני: אבל מה שראינו זה שהתנהל כאן איזשהו דו-שיח ארוך מאוד בין רשם התאגידים לבין איגוד הכדורסל בכדי לשנות את התקנון, שלא הוביל בסופו של דבר לשום דבר.

<ליאורה שמעוני: כלומר, הייתה כאן איזושהי עבודה של שני הצדדים שקיימו איזשהו דיאלוג לא תכליתי ללא תוחלת, שגם היום, ככל שאני יודעת, עדיין התקנון שהאיגוד עובד - - -

אמנון כהן: התקנון הראשוני, לא המתוקן.

<ליאורה שמעוני: הם עובדים על-פי תקנון שהם חשבו שהוא אמור היה לקבל את אישור הרשם, הוא לא קיבל את אישור הרשם, ולמעשה הם עובדים עם תקנון לא מאושר.

<ליאורה שמעוני: זה ליקוי מבחינתנו, הערנו על זה בצורה מאוד חריפה.

<ליאורה שמעוני: אנחנו רואים כאן בעצם איזושהי אזלת יד של שני הצדדים, גם איגוד הכדורסל, ובעיקר של איגוד הכדורסל, שלא קיבל למעשה את הנחיות הרשם והלך עם הדרך שלו מבלי לנסות להגיע להבנות עם הרשם, גם מהרשם היינו מצפים ליתר נחישות בדרך שהוא פעל ואולי לייצר – לפעמים גם הדיאלוג, כשאתה מדבר עם אנשים בדו-שיח, מקדם יותר מאשר רק בתכתובות.

<ליאורה שמעוני: כפי ששמעתי לפני הדיון, התעדכנתי והבנתי שיש כאן איזושהי התקדמות, אני מאוד שמחה לשמוע, אני מקווה שזה באמת גם יבוא לאישור של האסיפה הכללית.

<ליאורה שמעוני: האסיפה הכללית - ראינו שלמעשה האסיפה הכללית לא מתנהלת כמו גוף שאמור היה לנהל את האיגוד, הפרוטוקולים של הדיונים לא משקפים את מה שהיה בדיון, לא תמיד הם חתומים.

<ליאורה שמעוני: הם הודיעו לנו במהלך הביקורת, למשל, שהם אמורים להקליט את הדיונים, לתמלל אותם ולצרף לזה גם פרוטוקול מקוצר.

<ליאורה שמעוני: הערנו על זה שתמלול של דיון שהוא בן שעות הוא לא דבר תכליתי, הוא לא יכול לייצר כלי עבודה, הוא לא כלי למעקב, לבקרה, אתה לא יכול ללמוד ממנו על התנהלות, איך קיבלו את ההחלטות, מה עמד לנגד עיניהם של חברי האסיפה הכללית.

<ליאורה שמעוני: כדי שזה יהיה כלי מעקב ובקרה נחוץ שיהיה פרוטוקול מסודר, לא תמציתי כמו שראינו, אלא מסודר שבו מוגדרים הנושאים שדנו בהם, מוגדרים הנושאים העיקריים שעלו, העמדות, ההחלטות שהתקבלו, כדי שאפשר יהיה אחר כך לקיים מעקב ובקרה גם אחרי אותן החלטות.

<ליאורה שמעוני: גם בית-המשפט העליון אמר בעניין הזה: ללא תיעוד עלולה חובת הגילוי להתרוקן מתוכן ממשי, נדרשת שקיפות, כדי שתהיה שקיפות צריך פרוטוקולים מסודרים.

<ליאורה שמעוני: הנהלת האיגוד - תקנון האיגוד קובע שלאיגוד רשאית להתקבל, כחברי עמותה בעצם, קבוצה או אגודה הרשומה כעמותה או מסונפת לעמותה או לתאגיד משפטי, שאחת מהמטרות שלה זה שהיא גוף חינוך ספורטיבי לרבות כדורסל.

<ליאורה שמעוני: החברות בהנהלת האיגוד בעצם נגזרת מהוראות של חוק העמותות שאומר: לא יכהן חבר בוועד המנהל אם הוא לא חבר עמותה.

<ליאורה שמעוני: ראינו כאן דבר מאוד מוזר, על-פי תקנון האיגוד חמשת ארגוני הספורט הגדולים הם חברים קבועים בוועד המנהל של איגוד הכדורסל, מדובר ב"הפועל", ב"מכבי", ב"בית"ר", "אס"א".

<קריאה: "אליצור".

<עמירם הלוי: את בטוחה?

<ליאורה שמעוני: סליחה?

אמנון כהן: ששש.

אמנון כהן: מי עכשיו?

אמנון כהן: תדבר אחר כך, כרגע הצגת הדוח.

<ליאורה שמעוני: מסתבר שאותם חמשת ארגונים הם לא חברי עמותה אבל למרות זאת הם חברים בוועד המנהל וזה בניגוד לתקנון.

<ליאורה שמעוני: הערנו על זה שאם האיגוד רואה שאכן קיימת חשיבות מרובה לכך שאותן קבוצות יהיו באופן קבוע חברים בהנהלת האיגוד אז שיסדירו, ישנו את התקנון באופן כזה שיאפשר שמי שאינו חבר עמותה והוא אחד מארגוני הספורט הגדולים יהיה חבר עמותה.

<ליאורה שמעוני: דרך אגב, בתוך ההנהלה יש גם עוד אנשים אחרים, יש חברים אחרים שגם הם לא חברי עמותה, הם לא ארגוני ספורט, אבל גם הדבר הזה לא מוסדר.

<ליאורה שמעוני: אתמול היה לנו דיון בנושא ביקורת פנים, אדוני היושב-ראש, עסקנו גם בנושא ביקורת באיגוד.

<ליאורה שמעוני: לאיגוד יש ועדת ביקורת, ועדת הביקורת היא אחד האורגנים שמחויבים להקים אותם כחלק מהחוק.

אמנון כהן: יו"ר הוועדה פה?

אמנון כהן: מעוזיה?

<עמירם הלוי: לא, הוא לא הגיע.

אמנון כהן: מה הוא לא מרגיש טוב?

<עמירם הלוי: יש לו בעיה, לא תמיד הוא מרגיש טוב.

אמנון כהן: אני מכיר את מעוזיה.

<ליאורה שמעוני: הוא הגיע אלינו.

אמנון כהן: אם הוא לא בא אז זה סימן לא כל כך טוב.

<יעקב בן שושן: דווקא לא.

<עופר ארליך: הוא יודע למה הוא לא בא.

<ליאורה שמעוני: ועדת הביקורת היא אחד האורגנים שהחוק מחייב להקים.

<ליאורה שמעוני: בבדיקה שלנו ראינו שקודם כול חברי ועדת הביקורת הם חלק משומרי הסף של הארגון, הם עצמם אמורים להיות חברי עמותה והם לא חברי עמותה.

<ליאורה שמעוני: בעבר מן הסתם הם היו כאלה, אבל כנראה שברבות הימים, אינני יודעת מדוע, הם הפסיקו להיות חברי עמותה, יחד עם זאת הם המשיכו להיות חברי ועדת הביקורת, שזה הליקוי הראשון שמצאנו בנושא הזה.

<ליאורה שמעוני: נושאים אחרים היו קשורים לסדרי העבודה של ועדת הביקורת.

<ליאורה שמעוני: מה שראינו זה שעד שנת 2009 ועדת הביקורת פעלה בהתאם לתקנון, פעלה בהתאם לחוק ומילאה את תפקידה, בדקה נושאים מהותיים שנמצאים על סדר-היום של איגוד הכדורסל, קיבלה פרוטוקולים של האסיפה הכללית, קיבלה פרוטוקולים של הוועדות השונות של האיגוד, השתתפה בדיונים, הייתה מוזמנת לדיונים של האסיפה הכללית.

<ליאורה שמעוני: משנת 2009 התהליך הזה בעצם הופסק.

אמנון כהן: בין מי למי?

<ליאורה שמעוני: בין חברי ועדת הביקורת לבין האסיפה הכללית והוועד המנהל שלה.

אמנון כהן: בשביל זה הוא ראה לנכון לא לבוא כנראה, אין לו מה להגיד, מ-2009 כבר הופסק.

<ליאורה שמעוני: לא, הוא חדש, הוא התמנה לא מזמן, הם התחלפו.

<ליאורה שמעוני: אני לא יודעת אם בעקבות הביקורת או לא בעקבות הביקורת.

<עמירם הלוי: הוא לא היה.

<שאול אייזנברג: הוא חדש, הוא פחות משנה.

<ליאורה שמעוני: אני מבינה שכל חברי ועדת הביקורת התחלפו.

אמנון כהן: יש מישהו מחברי ועדת הביקורת?

אמנון כהן: הבנתי שהיושב-ראש לא פה.

אמנון כהן: מי החברים?

<קריאה: הם לא הוזמנו.

אמנון כהן: לא הוזמנו?

אמנון כהן: כתוב לי שהם פה.

<יעקב בן שושן: החברים זה חלי גינתון, שפיגלמן ומעוזיה סגל.

<קריאה: דאגו לא להזמין אותם.

<יעקב בן שושן: לא, לא, הוזמנו כולם.

<יעקב בן שושן: הוזמנו כולם, ומעוזיה סגל היה אמור לבוא, ואתמול הוא התקשר אחרי הצהריים ואמר לי למסור לך ד"ש, הוא מכיר אותך מעבודה אחרת, והוא לא יוכל לבוא.

אמנון כהן: את זה הבנתי.

<קריאה: ד"ש חמה.

אמנון כהן: הבנתי, אבל אחד שלוקח תפקיד צריך למלא אותו.

<יעקב בן שושן: לא תמיד.

<יעקב בן שושן: אתה יודע, אנשים האלה עסוקים.

אמנון כהן: אגיד לך למה.

אמנון כהן: כי אם התמונה שלי לא ברורה, אז אני יכול לקבל החלטות שונות.

אמנון כהן: ככה, כשהוא בא, מהיבט שלו כיושב-ראש ועדת ביקורת אצלם - - -

<יעקב בן שושן: יש לי פה את הפרוטוקול של ועדת הביקורת שעסקה - - -

אמנון כהן: לא יודע.

אמנון כהן: בסדר, אבל כשפונקציה אחת לא נמצאת פה אז התמונה שלי לא ברורה.

אמנון כהן: בואו נתקדם, בבקשה.

אמנון כהן: חברים, לא מדברים באמצע, אתה רוצה, יש קפיטריה, תדברו שם, אחר כך תבואו.

אמנון כהן: פה צריך להקשיב וכשמישהו מדבר מכבדים אותו.

אמנון כהן: בבקשה.

<ליאורה שמעוני: כמו שאמרתי, משנת 2009 בעצם נוצר נתק, אני יכולה להגדיר את זה אפילו כנתק בין חברי ועדת הביקורת לבין הנהלת העמותה.

אמנון כהן: הבנו את זה.

אמנון כהן: התקדמנו.

אמנון כהן: הלאה.

<ליאורה שמעוני: מאז הם באמת לא עסקו יותר בנושאים משמעותיים.

<ליאורה שמעוני: מבקר הפנים - המבקר הפנימי של איגוד הכדורסל, אני רואה שנמצא אתנו כאן גם היום, משמש בעצם הזרוע הארוכה של ההנהלה לשיפור התפקיד.

<ליאורה שמעוני: אתמול דיברנו על זה גם בנושאים אחרים, לא קשור לנושא הזה, אבל דיברנו על כך שתפקידו של מבקר הפנים הוא מצד אחד באמת לאתר ליקויים, לאתר תקלות שקורות בגוף שאותו הוא מבקר, ומצד שני גם לסמן את הדרך לשיפור תהליכי העבודה בתוך הארגון.

<ליאורה שמעוני: כדי שהוא יוכל לעשות את תפקידו הוא נזקק לכמה דברים, הוא נזקק למשאבים והוא נזקק לחומרים שהוא צריך להיחשף אליהם.

<ליאורה שמעוני: ראינו שבמקרים מסוימים כשהוא רצה לעשות ביקורות, כנראה משמעותיות, זה נמנע ממנו והוא לא קיבל את כל אותם החומרים שהוא ביקש.

<ליאורה שמעוני: ראינו גם תכתובות מאוד קשות בין יושב-ראש האיגוד לשעבר, הקודם, לבין מבקר הפנים שבפירוש מצר את צעדיו של מבקר הפנים, והערנו על הדבר הזה.

<ליאורה שמעוני: כדאי גם לציין שההיקף הכספי בסך הכול של ההתקשרות של המבקר הפנימי עם איגוד הכדורסל הוא היקף זעום.

<ליאורה שמעוני: דיברנו על זה אתמול בדיון בנושא ביקורת הפנים, שכדי שהוא יוכל לעשות את עבודתו נאמנה צריך להגדיר לו גם מסגרת משאבים סבירה.

אמנון כהן: מי מגדיר לו?

<ליאורה שמעוני: מי שאמור להגדיר לו זה בעצם מי שמעסיק אותו.

<ליאורה שמעוני: מעסיק אותו האיגוד, מי שמעסיק אותו זה יושב-ראש האיגוד, הוא חייב את הדיווח שלו ליושב-ראש האיגוד, הוא זה שצריך גם להגדיר את היקף ההעסקה.

<ליאורה שמעוני: אז אם מגדירים היקף העסקה של 15 שעות בחודש, על פניו נראה שהוא צריך לעשות את העבודה שלו בחינם.

<ליאורה שמעוני: כלומר, לעשות עבודה טובה ושלא ישלמו לו עליה, או שהוא יעשה עבודה מאוד מינורית.

<ליאורה שמעוני: הגוף הבא שבדקנו זה ועדת הכספים - בנושא של ועדת הכספים מצאנו ניגוד עניינים מובנה.

<ליאורה שמעוני: אחד הדברים, הנושאים החשובים מאוד שוועדת הכספים עוסקת בהם זה טיפול בחובות של קבוצות לאיגוד.

<ליאורה שמעוני: מסתבר שחלק מהחברים בוועדת הכספים הם עצמם כאלה שהקבוצה שלהם חייבת כספים לאיגוד הכדורסל, והם יושבים בדיונים ששם דנים על החובות.

<ליאורה שמעוני: זה מייצר ניגוד עניינים מובנה ואמרנו שצריכים להתקין נוהל שיסדיר מניעה של ניגוד עניינים.

<ליאורה שמעוני: במקביל, אמרנו גם שמשרד התרבות והספורט התקין קוד אתי, בקוד האתי הזה יש פרק מסוים שעוסק בנושא של ניגוד עניינים.

<ליאורה שמעוני: המלצנו לאיגוד הכדורסל לא רק לאמץ את הקוד האתי, משום שלכך הוא מחויב, אבל הוא צריך גם להתאים את הקוד האתי, שמשרד הספורט קבע, לצרכים שלו כך שזה יאפיין בדיוק את הצרכים של תחום הספורט, ובמסגרת זאת גם שיבהיר ויקבע נוהל שמדבר על נושא של מניעה של ניגוד ענייניים, גם בנושא של החובות הכספיים, אבל גם בנושאים אחרים שקשורים בכלל לאיגוד.

<ליאורה שמעוני: רואה-החשבון - זו נקודה אחרונה שאני רוצה להזכיר.

<ליאורה שמעוני: איגוד הכדורסל מתקשר מזה שנים רבות עם משרד מסוים ממנו הוא מקבל שירותים של ביקורת חשבונאית, זה רואה-חשבון מבקר.

<ליאורה שמעוני: ראינו שבהסכם ההתקשרות בין האיגוד לבין משרד רואה-החשבון הזה, רואה-החשבון צריך לא רק לבקר את הדוחות הכספיים אלא הוא צריך לעשות גם עבודות נוספות בתחום של ראיית-חשבון, הנהלת חשבונות, הוא מעורב בבניית התקציב, בבקרה על התקציב, בנושאים של שכר, בנושאים של כספים, נושאים אחרים שעלולים להביא אותו למצב של ניגוד עניינים, ואמרנו שבנקודה הזאת טוב ייעשה האיגוד אם הוא יפריד את שני התחומים האלה.

<ליאורה שמעוני: דרך אגב, גם תקנות רואי-החשבון אומרות שכאשר מעסיקים משרד רואי-חשבון, לרואה-החשבון הזה צריכה להיות הפרדה מלאה בין תפקידים, אם הוא מבצע את התפקידים שלו כבקרה על הדוחות הכספיים הוא צריך לעשות את זה בכובע אחד, ומישהו אחר צריך לעשות את העבודה בנושאים האחרים של ראיית-החשבון, הנהלת חשבונות וכו', וזה גם מה שהמלצנו לאיגוד הכדורסל.

<ליאורה שמעוני: שמעתי שכנראה יש כוונה לעשות את זה.

<ליאורה שמעוני: אני מקווה עכשיו לשמוע מהאיגוד מה הם באמת עשו.

<ליאורה שמעוני: זהו, אלה הנושאים שהעלינו.

אמנון כהן: תודה.

אמנון כהן: דוד מלכא הגיע?

אמנון כהן: הגעת?

אמנון כהן: מצב רוח טוב?

אמנון כהן: תכף נראה, נקווה שמצב הרוח יישאר ככה.

אמנון כהן: מבוקרים, בבקשה, תחליטו אתם, איגוד הכדורסל, יושב-ראש, מנכ"ל, מי אתם רוצים שידבר, מבקר פנים, מה שאתם רוצים.

אמנון כהן: מי מדבר?

<רונן וינברג: אני.

<רונן וינברג: אלך לפי סדר הדברים שגב' שמעוני הציגה ואתייחס לכל הטענות.

<רונן וינברג: לגבי נושא התקנון - אין ספק שההתנהלות אחורה לא הייתה תקינה ולא יעילה כפי שנאמר, אין ויכוח על זה.

<רונן וינברג: האמירה שאנחנו עובדים לפי תקנון לא מאושר היא אמירה לא נכונה.

<רונן וינברג: אנחנו עובדים לפי התקנון הקיים, תקנון 1991.

<רונן וינברג: נכון, נעשו ונתבקשו שינויים, לא נתקבלו, אנחנו לא פועלים לפי השינויים, למעט שינוי אחד שאושר לגבי מספר חברי הנהלה.

<רונן וינברג: אנחנו לא פועלים על-פי השינויים אלא פועלים על-פי תקנון קיים.

<רונן וינברג: מעבר לזה, בעקבות הביקורת נעשתה עבודה מאוד אינטנסיבית בחודשים האחרונים מול רשם העמותות, גם פגישות, גם התכתבויות, וגם תקנון חדש עם כל התיקונים אושר באסיפה הכללית, חזר כבר עם הערות, אושר ממש השבוע שוב בהנהלה, ואמור ב-10 בנובמבר להיות מאושר באסיפה הכללית ולהיות מועבר לרשם העמותות פעם אחרונה אחרי שכל התיקונים שנתבקשנו לעשות בתקנון בוצעו.

אמנון כהן: שנייה, רק בעניין התקנון, שולי, עדכני אותנו, מבחינתכם מה קורה?

אמנון כהן: מתקדם?

<שולי אבני-שוהם: מבחינתנו, כמו שעורך-דין וינברג סיפר, נפגשנו עם איגוד הכדורסל, העברנו להם בדיוק מה הדרישות של רשם העמותות, הוגשה לנו טיוטה של תקנון, הערנו גם עליה, ובימים הקרובים הם צריכים להעביר לנו עד 15 בנובמבר תקנון מתוקן.

אמנון כהן: זה פחות או יותר רוח הדברים שהנחיתם אותם, כן?

<שולי אבני-שוהם: נכון מאוד.

אמנון כהן: נמשיך הלאה, סעיף הבא.

<רונן וינברג: סעיף הבא, נושא האסיפה הכללית - הטענה העקרונית היא לגבי - - -

אמנון כהן: אם לא הייתה ביקורת הייתם ממשיכים לדבר ביניכם עוד שנים רבות.

<רונן וינברג: אנחנו ורשם העמותות.

אמנון כהן: כן, הייתם ממשיכים לדבר ככה, וממשיכים לעבוד עוד שנים רבות.

<רונן וינברג: טוב שיש ביקורת.

<רונן וינברג: לגבי הפרוטוקולים - אכן נמצא שהם לא היו חתומים, זו הערה טכנית, היא תוקנה מיידית, ומאז כל הפרוטוקולים נחתמים.

אמנון כהן: מה לגבי תמלול?

<רונן וינברג: לגבי התיעוד של הישיבות - ההערה הייתה לא שנקליט, אלא ההקלטות קיימות כבר שנים רבות.

<רונן וינברג: ישיבות האסיפות הכלליות מוקלטות כבר הרבה שנים, עוד הרבה הרבה לפני הביקורת ויש תמלול.

<רונן וינברג: מעבר לזה יש גם פרוטוקול מקוצר, כי כפי שאמרה הגב' שמעוני, קשה לעבוד עם פרוטוקול של 100 עמודים לפעמים וקשה למצוא את הדברים העיקריים.

אמנון כהן: אבל אתה אומר שהוא קיים.

<רונן וינברג: תמיד היה קיים.

<רונן וינברג: אני חושב שאין הערה על זה, התמלולים של ההקלטות קיימים.

<רונן וינברג: הטענה הייתה שזה לא כלי עבודה לצורך פיקוח ובקרה, ולכן צריך לעשות עוד פרוטוקול מקוצר, שאגב, גם הוא קיים.

<רונן וינברג: הטענה הייתה שהפרוטוקול המקוצר לא שיקף את כל מה שהיה באסיפה.

<שאול אייזנברג: הוא משקר.

אמנון כהן: אם מבקר פנים ירצה לבדוק, לבחון, כי הוא לא תמיד אולי יושב בישיבות, הוא יוכל להסתכל על כל הפרוטוקולים?

<רונן וינברג: בוודאי.

<שאול אייזנברג: זה שקר במצח נחושה.

<שאול אייזנברג: עד לפני שנה וחצי לא הקליטו אף ישיבה.

אמנון כהן: סליחה, אדוני, עוד התפרצות כזאת אתה בחוץ.

<שאול אייזנברג: בסדר.

אמנון כהן: גמרנו.

אמנון כהן: גם לא תקבל זכות דיבור.

<שאול אייזנברג: בסדר, אבל זה שקר.

אמנון כהן: תקבל זכות דיבור, תדבר גם אתה.

אמנון כהן: פעם אחרונה, אדוני, אני מכבד, תן להם לדבר, אחר כך תדברו אתם, אין בעיה בכלל.

אמנון כהן: כל מי שרוצה לדבר ידבר.

אמנון כהן: בבקשה, אדוני, תמשיך הלאה לגבי פרוטוקולים.

<רונן וינברג: לגבי פרוטוקולים - יש מינואר 2013.

<רונן וינברג: שוב, עוד לפני הביקורת יש נוהל שאושר בהנהלת איגוד הכדורסל לגבי איך מתנהל גם הפרוטוקול המתומלל, גם הפרוטוקול המקוצר.

אמנון כהן: גם חתימה.

<רונן וינברג: החתימה תוקנה בעקבות הביקורת, זה היה ליקוי.

אמנון כהן: הבנתי.

אמנון כהן: התקדמנו, הסעיף הבא.

<ליאורה שמעוני: אבל הפרוטוקול מתומצת מאוד.

<רונן וינברג: הפרוטוקול המקוצר - יש נוהל שהועבר, והטענה הייתה שלא ממלאים - - -

אמנון כהן: אבל יש גם את הפרוטוקול המורחב, את יכולה להסתכל.

<ליאורה שמעוני: לא, הוא לא פרוטוקול.

<ליאורה שמעוני: פרוטוקול של דיון צריך לשקף מה היה בדיון.

<ליאורה שמעוני: הפרוטוקולים שקיימים היום, מה שראינו - - -

<גלעד קרן: יש הקלטה ויש פרוטוקול.

<ליאורה שמעוני: הקלטה זה יכול להיות ספר כזה.

<ליאורה שמעוני: שעתיים-שלוש שעות של דיון זה ספר כזה, אי-אפשר לקרוא את זה, אלו לא הקלטות, זה לא משקף את מה שהיה.

אמנון כהן: מי יבדוק שהתמלול בסוף משקף?

אמנון כהן: מי יכול לבדוק?

<ליאורה שמעוני: תראה, בכל דיון אתה מאשר את הפרוטוקול של הדיון הקודם.

<ליאורה שמעוני: אתה צריך להגיע למצב שהפרוטוקול של הדיון – מה שעורך-דין וינברג אומר לנו כאן, שיש פרוטוקול תמציתי, הפרוטוקול התמציתי הזה צריך לשקף את מה שהיה.

<ליאורה שמעוני: הוא לא צריך להיות מאוד תמציתי, הוא צריך להיות ברור.

<רונן וינברג: אין ויכוח.

<רונן וינברג: הוא בדרך כלל דן בנושא ובהחלטה.

<רונן וינברג: מה שנתבקשנו, שיושמעו גם דעות שהיו נגד, מאז זה בוצע.

<ליאורה שמעוני: נכון.

אמנון כהן: התקדמנו.

אמנון כהן: חברות בהנהלה.

<רונן וינברג: הנהלת האיגוד - גם הנושא הזה תוקן במסגרת התקנון החדש שהועבר לרשם העמותות, אושר על-ידם.

אמנון כהן: שלא יהיה ניגוד אינטרסים שם.

<רונן וינברג: זה לא עניין של ניגוד אינטרסים.

<ליאורה שמעוני: זה חברות בעמותה.

אמנון כהן: החברים שלא היו כאלה שלא צריכים להיות שם, משהו כזה.

<רונן וינברג: זה הוסדר.

<רונן וינברג: הטענה העקרונית היא שחברי הנהלה הם גם חברי העמותה.

<ליאורה שמעוני: צריכים להיות.

<רונן וינברג: ההסדרה של זה נעשתה באמצעות טופס בקשה להתקבל כחבר בעמותה.

<רונן וינברג: כל חבר הנהלה עם בחירתו חותם על טופס כזה ובכך העניין מוסדר, וזה ייעשה מעתה ואילך.

אמנון כהן: ועדת הביקורת.

<רונן וינברג: ועדת הביקורת - שוב, כפי שאדוני שמע כבר, יושב-ראש הוועדה הוחלף, מאז שנכנסה הוועדה החדשה היא עובדת בצורה אינטנסיבית, היא קבעה לעצמה נהלים, היא מקבלת שיתוף פעולה מלא, היא מוציאה דוחות, גם בנושא הזה אכן הייתה תקופה – אני חושב שזה נובע ממחלה של יושב-ראש הוועדה הקודמת שאכן תפקד בתקופה הזאת בצורה פחות אינטנסיבית, הנושא הזה הוסדר.

אמנון כהן: ועדת הביקורת הזאת למעשה עובדת על דוחות של מבקר הפנים או שהיא עובדת לבד?

<רונן וינברג: גם.

<אריה ברסקי: גם.

<רונן וינברג: התשובה היא גם, אבל עקרונית יש לוועדת הביקורת תפקידים מוגדרים בחוק העמותות.

<רונן וינברג: זו לא אמורה להיות עבודה מקבילה, למרות שבחוק של מבקר הפנים עוברים גם לוועדת הביקורת.

אמנון כהן: אז כמה חברים יש בוועדת הביקורת?

אמנון כהן: ולפי נוהל, כל כמה זמן מתכנסים?

<רונן וינברג: שלושה, והם כולם חברי עמותה.

<רונן וינברג: ההסדרה של זה כבר בוצעה והמסמכים נשלחו.

אמנון כהן: כל כמה זמן חברי ועדת הביקורת צריכים להתכנס?

<רונן וינברג: הם מתכנסים אחת לחודש לפי נוהל שהם עצמם קבעו לעצמם.

אמנון כהן: למה אחד מהם לא בא?

אמנון כהן: אחד מהם לפחות.

<רונן וינברג: יושב-ראש הוועדה היה אמור להיות, מר מעוזיה סגל היה אמור להיות, והוא הודיע.

אמנון כהן: הוא לא בא, אז אחד מהחברים, אחד מהשלושה היה צריך להיות פה.

אמנון כהן: בשביל זה אני צריך לעשות דיון נוסף, כי אני רוצה לשמוע את הצד שלהם.

אמנון כהן: אולי אין שיתוף פעולה?

אמנון כהן: אתה מבין?

אמנון כהן: אני צריך לשמוע.

אמנון כהן: התקדמנו.

אמנון כהן: שיתוף פעולה בין הנהלת האיגוד לבין המבקר הפנימי.

<רונן וינברג: עוד נושא אחד.

<רונן וינברג: גם חברותם באיגוד הוסדרה ונשלחו על כך מסמכים גם למבקר וגם לרשם העמותות.

אמנון כהן: יפה.

<רונן וינברג: לגבי מבקר הפנים - ההערה הייתה על עיכוב בהעברת החומר, לא על חוסר שיתוף פעולה.

<רונן וינברג: ההערה שלכם הייתה על עיכוב.

<רונן וינברג: שני מקרים שבהם התגלה עיכוב בהעברת החומר, זה באמת היה בתקופת היושב-ראש הקודם, ההתכתבויות שגב' שמעוני ציינה.

<רונן וינברג: נמצא פה - - -

אמנון כהן: היושב-ראש הקודם לא רצה להעביר חומר למבקר?

<רונן וינברג: היה איזשהו קצר ביניהם, ולכן - - -

<אריה ברסקי: לא עברו כל החומרים.

<רונן וינברג: היום אני חושב שאין טענה כזו מצד מבקר הפנים.

אמנון כהן: הוא היה איש ראוי עם רקורד.

<רונן וינברג: אין ספק.

<רונן וינברג: אני לא יכול להסביר מה היה ביניכם, משהו בין-אישי.

<רונן וינברג: ומאז, אני חושב, יגיד גם המבקר, אין ויכוח שמועברים כל החומרים ולא מעוכב שום דבר.

אמנון כהן: עכשיו בסדר?

אמנון כהן: היושב-ראש החדש בסדר?

<אריה ברסקי: עכשיו בסדר.

אמנון כהן: מה לגבי היקף המשרה של המבקר הפנימי?

<רונן וינברג: ההסכם אתו אכן קבע היקף מסוים.

אמנון כהן: על-פי מה נקבע ההיקף?

<רונן וינברג: על-פי הערכה של 15 שעות בחודש.

אמנון כהן: איך קבעת?

אמנון כהן: למה לא 30, למשל?

<רונן וינברג: זו הייתה הערכה.

אמנון כהן: למה לא חמש?

<רונן וינברג: זו הייתה ההערכה, זה מה שהספיק.

<רונן וינברג: אני רוצה רגע לציין שהאיגוד ב-2009 לקח כבר מבקר פנים למרות שלא הייתה לו חובה, אין חובה.

<רונן וינברג: באוגוסט תוקן חוק העמותות וקבע שעל עמותות שמחזורן הכספי מעל 10 מיליון חובה למנות מבקר פנים.

<רונן וינברג: אנחנו עוד עשינו את זה לפני שהייתה חובה, הערכנו שזה יספיק.

<רונן וינברג: לאור ההערה שלך - - -

אמנון כהן: שולי, אתם לא מתייחסים כהנחיה מקצועית להיקף תקציב, להיקף הפעילות.

אמנון כהן: לא רוצים לתת שעות סתם, מה שלא מגיע לא מגיע, אבל לא לתת לו שעות שהוא לא יכול לעשות את תפקידו כראוי.

אמנון כהן: יש הבחנה אצלכם ואתם נותנים הנחיות?

<שולי אבני-שוהם: בוודאי, התייחסנו לכך.

<שולי אבני-שוהם: אצלנו אין הבחנה לגבי ההיקף, פעם אחרונה שאנחנו שומעים היום - - -

אמנון כהן: אז מי יקבע את ההיקף?

אמנון כהן: כי הוא גם מעסיק, אז הוא אומר:

אמנון כהן: אני רוצה לחסוך לי את הכסף.

אמנון כהן: אבל לפעמים בחיסכון הקטן הזה הוא יכול להפסיד הרבה כסף, כי הוא יכול להאיר את עיניו בדברים שהוא פספס, כי בלהט העשייה לפעמים לא בוחנים דברים.

אמנון כהן: הוא יכול לגלות לו דברים כתמונה משלימה לעבודה, עשה הסכם לא כל כך טוב ולמעשה לא הגיע ליעדו, ואז הוא הפסיד הרבה כסף, גם הילדים לא נהנו מזה בסוף.

אמנון כהן: אבל איכשהו צריך גם לתת הנחיה להיקף המשרה שלו.

<שולי אבני-שוהם: אומר לאדוני, כרגע אין שום הנחיה בעניין.

אמנון כהן: אולי משרד התרבות והספורט?

אמנון כהן: דודו, אתה?

אמנון כהן: יש היקף משרה מבקר?

אמנון כהן: תכף אשאל אתך עוד שאלות, אבל כרגע בנקודה הזו בלבד.

אמנון כהן: כן, דודו.

<דוד מלכא: אנחנו חושבים שזה צריך להיות מתואם עם רשם העמותות, ויכול להיות שנצטרך לשקול את זה.

אמנון כהן: הם לא מתערבים בהיקף.

אמנון כהן: אתם האכסניה, הרגולטור מלמעלה, למעשה גם אלה שמתקצבים, לכן יש לכם מה להגיד.

אמנון כהן: אתה יכול להגיד סכום כזה וכזה, אני מבקש ממך, אחרי שבדקת, להגיד שבאיגוד הכדורגל זה ככה, באיגוד הכדורסל זה ככה, בכלל זה לא דומה לפי היקף, אז לא שמתם לב לזה?

אמנון כהן: נאיר את עיני השרה שתשים לב לזה?

<שולי אבני-שוהם: אני רוצה רק להוסיף, אדוני, בעניין הזה - - -

אמנון כהן: למה, דודו, אין לך מה להגיד?

<דוד מלכא: כיוון ששולי ואנחנו, המשרד במיוחד, אני יכול להעיד על עצמי וגם על עורכת-דין עפרה שרון, בקשר כמעט שוטף עם שולי ומתאמים את עמדותינו, אז זה בסדר שהיא תשיב.

<שולי אבני-שוהם: אדוני, בעניין איגוד הכדורסל, אני רק רוצה להפנות את תשומת לבך לכך שחוק הביקורת הפנימית חל על האיגוד, ולמעשה החובה על האיגוד לקיים בין מוסדותיו את המוסד של מבקר הפנים - - -

אמנון כהן: הכול בסדר, שאלתי רק לגבי היקף שעות.

<שולי אבני-שוהם: לגבי ההיקף זו פעם ראשונה שאנחנו שומעים שמדובר ב-15 שעות, על פניו זה נשמע לנו היקף קטן מדי.

<שולי אבני-שוהם: עד היום לא היו הנחיות מטעם רשם העמותות בעניין היקף, כמובן נוכל לבחון את זה ולתת את דעתנו בעניין בתיאום עם משרד הספורט.

אמנון כהן: אנחנו מבינים שהם גם ישימו לב לזה, אבל אני חושב שאתם הגוף הרגולטורי מלמעלה שמפקח ובודק, ויישר כוח לכם על העבודה שהתעקשתם שהכול יהיה כמו שצריך.

אמנון כהן: אבל גם פה צריך לתת את הדעת, גם לגופים אחרים שתהיה לכם התוויה והנחיה על היקף הפעילות, היקף סכום, היקף תקציב, שלא יהיה פחות משעות כך וכך, אולי.

<שולי אבני-שוהם: במקרה הזה, מאחר שאיגוד הכדורסל הוא גוף מפוקח אני חושבת שגם צריך להידרש לעניין הזה משרד מבקר המדינה.

אמנון כהן: הוא יכול לקבוע לו את היקף הפעילות, את היקף המשרה?

<שולי אבני-שוהם: נצטרך לברר גם מולו מה ההיקף הראוי מבחינתם.

<זאהי ביראנסי: זה חודש בשנה.

<ליאורה שמעוני: משרד מבקר המדינה מבקר את הגופים, הוא לא אומר להם כמה הם צריכים, הוא לא אומר להם מה היקף המשאבים שהם צריכים להשקיע.

אמנון כהן: היועץ המשפטי של הוועדה.

<גלעד קרן: בהמשך לדברים שאמרה שולי, באמת חוק הביקורת הפנימית קובע שכל גוף מבוקר חייב במבקר פנימי, ברור שהכוונה היא לא לשים מבקר פנימי בהיקף משרה לא רציני.

<גלעד קרן: השר הממונה על ביצוע חוק הביקורת הפנימית הוא שר המשפטים, וצריך לראות באמת שההיקף של המבקר הפנימי הוא היקף שמאפשר לו לעבוד כמבקר פנימי.

<רונן וינברג: אני רק רוצה להדגיש שמדובר על 15 שעות חודשיות, זה 180 שעות בשנה, זה לא היקף כל כך קטן.

<גלעד קרן: זה פחות מעשירית משרה.

אמנון כהן: ידידי המלומד, אני לא יודע, יכול להיות שזה מספיק, יכול להיות שזה חסר, יכול להיות שזה יותר מדי, אבל תעשו עבודה, תבחנו בגופים אחרים.

<רונן וינברג: נשב יחד אתו ונראה.

אמנון כהן: לא רק אתו, גם בגופים אחרים, תסתכלו במודל כזה או אחר לפי היקף תקציב, לפי היקף פעילות, ועוד פעם, שכל ישר, לא צריך לחסוך שעה פה שעה שם, שיעשה עבודתו נאמנה.

אמנון כהן: המשכנו הלאה.

<רונן וינברג: מקובל.

אמנון כהן: לגבי חומרים, אין בעיה בהעברה.

אמנון כהן: על שיתוף פעולה דיברנו.

אמנון כהן: ועדת הכספים.

<רונן וינברג: ועדת כספים - מי שמנהל את האיגוד אלו חברי ההנהלה שרובם הגדול נציגים של קבוצות ספורט.

<רונן וינברג: חברי הוועדות השונות הם חברי ההנהלה, כלומר, זה גם נציגים של קבוצות.

<רונן וינברג: ועדת הכספים אכן עוסקת בהרבה מאוד נושאים.

<רונן וינברג: הדבר העיקרי שלה זה נושא התקציב, בין היתר היא עוסקת גם בנושא של גביית חובות.

<רונן וינברג: קיבלנו את ההערה, הכנו כללים ספציפיים, מעבר לקוד האתי הגנרי של משרד הספורט, הכנו כללים למניעת ניגוד עניינים ספציפיים, התייחסות לנושא - - -

אמנון כהן: לפעמים איש אחד, גוף אחד, יש לו ניגוד עניינים כי הוא גם בעצמו בחוב, נגיד.

<רונן וינברג: תראה, כשמתגלה ניגוד עניינים ספציפי - - -

אמנון כהן: אולי הוא מכין לעצמו את הקרקע, כמו שהוא נתן להוא שייתנו לו מחר, יכול להיות, אתה מבין, דברים כאלה.

<ליאורה שמעוני: נכון.

<רונן וינברג: כשיש ניגוד עניינים ספציפי – אבל גם בישיבות הנהלת האיגוד עולים נושאים שבהם יש חשש לניגוד עניינים ואז פותרים את זה באופן ספציפי נקודתי בהתאם למה - - -

אמנון כהן: פה גם פתרתם את זה?

אמנון כהן: יש נוהל?

<רונן וינברג: לא היה נוהל ספציפי.

<רונן וינברג: כדי למנוע את זה לא העלו את שמות הקבוצות, דנו בחוב של קבוצה, לא אמרו איזה קבוצה, זה פתרון אחד שהיה.

<רונן וינברג: בעקבות ההערה הכנו כללים שקובעים שכשדנים בחובות של קבוצות לא יהיה נוכח חבר ועדה שהוא גם חבר קבוצה.

<רונן וינברג: הכללים האלה עדיין לא אושרו, אני חייב להגיד, הם הובאו, הם פורסמו לחברי הנהלת האיגוד, אני מקווה שבישיבת ההנהלה הקרובה הם גם יאושרו.

אמנון כהן: ב-10 בחודש?

<רונן וינברג: ב-10 בנובמבר.

<רונן וינברג: לגבי נושא רואה-החשבון - הנושא הזה הוסדר.

<רונן וינברג: הייתה החלטה גם של ועדת תקנון על הפרדה בין הביקורת של רואה-החשבון לבין עבודת הנהלת החשבונות הפעילה כבר מחודש אוגוסט, מייד אחרי שקיבלנו את הביקורת, נשכר עובד בתפקיד חשב שהוא עושה את הנהלת החשבונות, ומשרד רואה-החשבון המבקר כבר לא עושה את העבודה הזאת.

אמנון כהן: עושה את הבקרה, והוא עושה את ראיית-החשבון.

<רונן וינברג: רואה-החשבון עושה את הבקרה.

<ליאורה שמעוני: הבקרה על הדוחות הכספיים.

<רונן וינברג: והוא עושה את ההנהלה.

אמנון כהן: סידרתם את זה.

<רונן וינברג: סודר כבר מחודש אוגוסט.

<רונן וינברג: כלומר, אם נסכם, כל הליקויים שנמצאו הוסדרו או עומדים ממש בשלבים אחרונים לפני הסדרה סופית.

<רונן וינברג: אני חושב שאם משווים את זה לביקורות קודמות גם באיגוד וגם ביקורות של גופים אחרים, הביקורת כאן היא ביקורת סבירה, נמצאו ליקויים וטוב שנעשתה הביקורת.

<רונן וינברג: אני חושב שלא כצעקתה ולא כמו שאני מעריך שתכף אדוני ישמע כל מיני גורמים עם אינטרסים - - -

אמנון כהן: אנחנו שומעים את כולם.

אמנון כהן: אל תפריעו להם.

<רונן וינברג: לא אפריע.

אמנון כהן: רגע, עוד משהו, היעדר פנקס חברים.

<רונן וינברג: תוקן.

<רונן וינברג: גם הנושא הזה תוקן.

אמנון כהן: מה תוקן?

<רונן וינברג: הוכן פנקס חברים בהתאם לדרישות.

<רונן וינברג: לא שלא היה, היה לנו קובץ ממוחשב פלוס ספר.

<רונן וינברג: נאמר לנו שלדעתם זה לא עונה על דרישות החוק, הוכן פנקס חברים, הועבר אתמול לרשם העמותות וגם למשרד מבקר המדינה.

אמנון כהן: תודה בשלב הזה.

אמנון כהן: עוד נחזור.

אמנון כהן: רק לשמוע קודם את דודו מלכא ממשרד התרבות והספורט.

אמנון כהן: דודו, לגבי תקציב שאתם מעבירים, האם יש לכם איזו בקשה מה ייעשה בתקציב?

אמנון כהן: האם בוחנים כמה קבוצות חדשות, כמה ילדים נכנסו על-פי פרמטר כזה או אחר או שאתה מעביר את הכסף, ואומר: תעשה מה שאתה מבין, זה עניין שלך.

אמנון כהן: זה מה שחשוב לי.

אמנון כהן: בקרה, פיקוח על התקציב, התווית מדיניות, כי אתם הרגולטור של האיגוד.

אמנון כהן: וכמובן, הקוד האתי בו הנחתם את הקבוצות, האם אתם בוחנים שבאיגוד כזה או באיגודים אחרים או בקבוצות אחרות הדבר הזה מתבצע?

אמנון כהן: בבקשה, דודו.

<דוד מלכא: קודם כול אפתח בקצרה ברקע.

<דוד מלכא: יש לנו קשרים טובים עם כל איגודי הספורט, ואני רוצה לציין במיוחד את הקשר שיש לנו עם איגוד הכדורסל.

<דוד מלכא: כל פנייה, כל דרישה שאנחנו מעבירים לאיגוד, אנחנו נענים במיידי.

<דוד מלכא: יש לנו אפילו, הייתי יכול לומר, שיחה על בסיס יומי עם המנכ"ל, כמעט כל יום אנחנו מתעדכנים, הוא שואל את השאלות, איזה דברים שאנחנו צריכים לסייע להם, ואם יש דברים שאנחנו צריכים לקבל מהם, יש מספר עובדים שהם בעלי תפקידים שונים באיגוד, כל אחד מהם נענה במיידיות, זה כללי.

<דוד מלכא: כעת לגבי התמיכות - התמיכות שאנחנו מעבירים לאיגוד הכדורסל הם סכומים מאוד קטנים ביחס לגודל התקציב.

אמנון כהן: כמה הם?

<דוד מלכא: כ-235,000 שקל מתוך תקציב של 40 מיליון שזה סכום מאוד קטן, כי זה מתבסס על קריטריונים, אבל זה לא אומר שאנחנו לא מקבלים את כל הנתונים שהצבעת עליהם: זה מספר הספורטאים, ההישגים של הנבחרות, כל הנתונים האלה מגיעים אלינו, ויש לנו בקרה מלאה.

אמנון כהן: אבל מי בודק אם זה מספיק?

אמנון כהן: אם זה יעד?

<דוד מלכא: אני זה שמקבל את החומר, אני בודק אותו.

<דוד מלכא: מדי שנה בשנה אנחנו מקבלים את הקובץ מתוך המערכת הממוחשבת שלהם, זה לא משהו ידני אלא זה קובץ ממוחשב.

אמנון כהן: לגבי בקרה הבנתי.

אמנון כהן: לגבי התוויית מדיניות - כמה קבוצות או כמה ילדים התווספו לאיגוד בשלוש השנים האחרונות?

אמנון כהן: יש לנו את הנתון הזה?

<דוד מלכא: יש, בהחלט.

<דוד מלכא: גם אצלנו אנחנו מציבים יעדים על כלל האיגודים, וביניהם גם כן לאיגוד הכדורסל.

<דוד מלכא: איגוד הכדורסל הוא אחד מ-12 הענפים המועדפים.

<דוד מלכא: יש עשרה מועדפים ושניים "על", שהוא אחד מהם.

<דוד מלכא: גם כאן יש תוכנית שנקראת "פרחי ספורט", הצבנו יעדים, מה הצפי שאנחנו מצפים שיהיו מספר הספורטאים באיגוד.

<דוד מלכא: לפי המניין שיש בידינו, היום יש 17,000 ספורטאים פעילים, יש איזושהי הגדרה שכזו, והיעד שהצבנו להם, להכפיל את מספר הספורטאים פי שניים לטווח של חמש שנים.

אמנון כהן: תכפיל את הכסף גם, כן?

<דוד מלכא: בוודאי.

<יעקב בן שושן: האם הוועדה יכולה להורות על זה?

<דוד מלכא: התוכנית של "פרחי הספורט" - - -

אמנון כהן: אחד שמבקש גם צריך לתת.

<דוד מלכא: חבר הכנסת כהן, התוכנית של "פרחי הספורט" היא תוכנית שיש כאן תקציב תוספתי של פעולה משותפת שלנו ושל ה"טוטו" בהיקף של 55 מיליון שקל בשנה, וסכום גדול מזה יוקצה לאיגוד הכדורסל, הוא האיגוד הגדול מתוך האיגודים, להוציא כדורגל, שהצבנו לו יעדים מאוד גבוהים.

<דוד מלכא: לגבי הקוד האתי, אני מציע שעורכת-דין עפרה שרון תתייחס לזה.

<עפרה שרון: לגבי הקוד האתי - במבחן התמיכה של משרד הספורט נקבעה חובה לכל איגוד לאמץ קוד אתי גנרי, כמובן שבהתאם להנחיות שהעברנו בקוד האתי הוא קוד גנרי, וכל איגוד צריך לעבוד ולעשות את ההתאמות.

<עפרה שרון: אנחנו כמשרד בחנו עד היום בעיקר את נושא ניגוד העניינים, זה בעצה אחת, אגב, עם משרד המשפטים, עם מר חנן ארליך והמחלקה שיושבת תחת עורכת-דין דינה זילבר, וזה הנושא ששמנו לנגד עינינו בשנה מאז שהתחלנו את מבחן התמיכה המתוקן.

<עפרה שרון: את נושא ההתאמה אנחנו לא בוחנים כי קיבלנו הצהרה מכל איגוד ואיגוד, לא נעבור עכשיו על 80 ומשהו איגודים ואנחנו לא - - -

אמנון כהן: אתם יכולים לבדוק מדגמית.

<עפרה שרון: כשיש מקרים שמציפים אלינו אז אנחנו יכולים לכוון שצריך לעשות את זה, אבל אנחנו לא כותבים במקום האיגוד או מתאימים אותו, זו חובה שיש לאיגוד לעשות.

אמנון כהן: ואיפה אתם עומדים עם זה, העורך-דין?

<רונן וינברג: אמרתי, פרסמנו טיוטה של כללים לחברי ההנהלה וזה אמור לעלות בהנהלה הקרובה, ואני מקווה שזה יאושר עם התייחסות ספציפית לתקלה בדוח הביקורת.

אמנון כהן: הבנתי, יופי.

אמנון כהן: איציק לארי, המועצה להסדר הימורים.

<איציק לארי: בהמשך למה שדודו אמר, קודם כול חשוב לי לציין שתנאי סף כדי לקבל הקצבות זה אישור ניהול תקין מרשם העמותות.

<איציק לארי: אין אישור ניהול תקין, אין הקצבות, חד-משמעית.

<איציק לארי: אבל אנחנו מעבירים כסף על-פי אמות מידה - - -

אמנון כהן: הבנתי שעד היום לא הייתה בעיה.

<איציק לארי: עם איגוד הכדורסל לא הייתה בעיה.

מיקי רוזנטל: עכשיו יש להם אישור?

<איציק לארי: כן.

<איציק לארי: עד סוף שנת 2014 יש להם אישור.

<איציק לארי: אם לא, הם לא היו מקבלים את ההקצבות.

מיקי רוזנטל: קראתי בעיתון משהו.

אמנון כהן: אעדכן את חבר הכנסת רוזנטל.

אמנון כהן: דוח מבקר המדינה הוצג, המבוקרים ענו, רוב הליקויים תוקנו, כרגע אנחנו בבדיקת הרגולטורים: רשם העמותות, משרד התרבות והספורט והמועצה להסדר הימורים.

אמנון כהן: לאחר מכן יש פה אורחים שרצו להגיע, אנחנו רוצים לשמוע אותם כי היו תחקירים, כתבות, אנחנו רוצים לדעת מה העניינים, ונציגי המבקר שומעים פה את הדברים.

אמנון כהן: נחליט איך נתקדם הלאה.

אמנון כהן: איפה אנחנו עומדים?

אמנון כהן: כמה אתם מתקצבים את הפעילות?

<איציק לארי: האיגוד כאיגוד מקבל כ-11.5 מיליון ש"ח בשנה, הנתונים של שנת 2014.

<איציק לארי: אגודות הכדורסל בסך הכול מקבלות קצת יותר מ-20 מיליון, קרוב ל-21 מיליון ש"ח, מעבר לזה יש גם "פרויקט אתנה", עוד כחצי מיליון ש"ח וכו'.

<איציק לארי: הכסף מועבר על-פי אמות מידה שוועדה ציבורית קובעת, ועדה ציבורית ששרת הספורט ממנה, על-פי אמות מידה אנחנו מעבירים כסף.

<איציק לארי: אמות מידה זה מספר ספורטאים, הישגים וכו', התמריץ הכי גדול של איגוד הכדורסל – דיברת על איך בוחנים את זה – הוא לגדול במספר הספורטאים, להביא הישגים יותר טובים, כי שנה לאחר מכן הם יקבלו יותר כסף.

אמנון כהן: הם עומדים ביעד?

<איציק לארי: לזכות איגוד הכדורסל הוא אחד האיגודים שגדלו בצורה משמעותית בסכום ההקצבות בשנים האחרונות, בעיקר, למיטב זכרוני, בגלל גידול במספר הספורטאים והספורטאיות.

אמנון כהן: באמות מידה האלה האם יש נגיד באזורים פריפריאליים ילדים שמוכשרים ביותר, אבל לא יכולים לשלם את הסכום הזה של להיכנס למשחק או להיכנס לקבוצה, מה קורה אתם?

אמנון כהן: אנחנו לא מאבדים שחקנים?

אמנון כהן: כי מעניים בסוף יבואו השחקנים הגדולים האלה.

<איציק לארי: אתה נוגע בנקודה מאוד חשובה.

אמנון כהן: יש איזו ועדה שבוחנת את זה?

<איציק לארי: זו אחת הסיבות להקמת כל התוכנית הזו של "פרחי הספורט".

אמנון כהן: זה "פרחי הספורט"?

<איציק לארי: "פרחי הספורט" אמורים לתת מענה בעיקר לפריפריה בסכומים מאוד נמוכים, לעתים אפילו - - -

<דוד מלכא: אוסיף משפט לנושא הזה.

אמנון כהן: תן לו לסיים.

אמנון כהן: אתן לך, תן לי לגמור את הפאזל.

אמנון כהן: מה זה "פרחי הספורט"?

אמנון כהן: תגיד לי, אני לא מכיר.

אמנון כהן: האזרחים יודעים?

אמנון כהן: האימא באופקים, שדרות, יודעת שהילד המוכשר שלה, במקום שישחק שם ברחוב שיכנס לקבוצה מסודרת.

<איציק לארי: דודו ירחיב.

<איציק לארי: אנחנו הגוף המממן הגדול ביותר, משרד הספורט מוביל את זה, לכן הוא ירחיב בנושא זה.

<איציק לארי: חשוב לי לציין, מעבר לעובדה שכאשר אנחנו חושדים או מועברים אלינו תלונות לגבי התנהלות לא תקינה של גוף ספורט שאנחנו מממנים, אנחנו עורכים ביקורת מטעמנו ובהתאם לממצאים אנחנו מטילים סנקציות.

<איציק לארי: והיו לא מעט גופים שבחנו והטלנו סנקציות.

<איציק לארי: במקרה של איגוד הכדורסל באמת המתנו לכל הביקורות של הגופים האחרים כדי לראות מה הממצאים ובהתאם לכך לפעול.

אמנון כהן: תודה.

אמנון כהן: דודו, תשלים בבקשה בנושא של "פרחי הספורט".

<דוד מלכא: "פרחי הספורט" זאת תוכנית להגדלת מספר הספורטאים במיוחד בגילאים הצעירים, מגיל שמונה עד גיל 12.

<דוד מלכא: בגילאים האלה הצבנו לאיגוד הכדורסל יעד של תוספת של 600 קבוצות.

<דוד מלכא: הקבוצות מנוהלות ברשויות המקומיות, איגוד הכדורסל מינה שני בעלי תפקידים שקראו להם "רכזי תשתיות", תשתיות אנושיות, שהתפקיד שלהם יהיה להיות בקשר בין האיגוד לרשויות המקומיות.

<דוד מלכא: קודם כול הנחיה מספר אחד, שהסכום שגובים מילדים יהיה סכום מינימליסטי, והנחיה מספר שתיים, שילדים שבאים ממשפחות שידם אינה משגת ולא יכולים לשלם פטורים מתשלום.

אמנון כהן: מי קובע את זה?

<דוד מלכא: בתוך המבחן שקבענו יחד עם הרשות המקומית, - -

<איציק לארי: מחלקות הרווחה ברשויות המקומיות.

<דוד מלכא: - - הרשויות המקומיות התחייבו שכך יהיה, ולכן ציינתי שיש שני רכזי תשתיות לאיגוד הכדורסל.

<דוד מלכא: לכל איגוד יש רכז אחד, להם בגלל שזה איגוד גדול הקצנו לזה תקציב ייחודי, שני רכזים שאמורים יחד עם מנהלי המחלקות הספורט, עם המפקחים שלנו – יש לנו שבעה מפקחים בכל הארץ – לוודא שהדברים האלה אכן מתבצעים.

אמנון כהן: זאת אומרת, אין מצב שילד מוכשר או ילדה מוכשרת בתחום כזה או אחר לא יכנסו וישתלבו בתוך הקבוצה.

<דוד מלכא: הכישרון פה לא נבחן בגיל הזה.

<דוד מלכא: גם אם הוא לא מוכשר וירצה להשתתף, הוא מוזמן וללא תשלום.

אמנון כהן: מי יכול לתת לי תמונה על שילוב בספורט במגזר הערבי?

אמנון כהן: חשוב לנו גם שלא ילכו לאלימות, שיתעסקו בספורט.

<דוד מלכא: כיוון שאיחרתי במספר דקות זה בדיוק מה שאני עושה כרגע, אנחנו אוספים את כל הנתונים, יש לנו היום נתונים כמעט מלאים ואנחנו יודעים כמה יש במגזר וכמה יש ברשויות חלשות.

<דוד מלכא: בין היתר מקדמים שהכנסנו זה קידום של ספורטאיות ילדות ומהאוכלוסיות החלשות של למ"ס 15, הם מקבלים קדימות על פני כולם.

אמנון כהן: מבחינת אחוזים, היום כמה המגזר משולב בפעילויות הספורט?

<יעקב בן שושן: בכדורסל?

אמנון כהן: בכדורסל.

אמנון כהן: כרגע אנחנו מדברים על הכדורסל.

<יעקב בן שושן: 22%.

אמנון כהן: יפה.

<דוד מלכא: הוא בקיא בזה, אני לא יודע להגיד לך.

<דוד מלכא: הביקוש לכדורסל גבוה מאוד.

<איציק לארי: אנחנו משקיעים הרבה מאוד בתשתיות במגזר הזה.

אמנון כהן: דודו, שאלה ממשרד המבקר.

<ליאורה שמעוני: זה אומנם לא קשור לדוח שלנו כרגע, אבל אני רוצה לשאול אותך שאלה שבאמת מעניינת אותי.

<ליאורה שמעוני: האם משרד התרבות והספורט משולב יחד עם משרד החינוך מבחינת מגמות לימוד בתחום הספורט?

<ליאורה שמעוני: היום נמצא על סדר-היום של משרד החינוך הנושא של "החינוך הטכנולוגי מקצועי" מה שנקרא, האם מקצועות הספורט יכולים להיות חלק מתוך המקצועות לדעתך?

<ליאורה שמעוני: ואם כן, מה המשרד עושה למען הקידום של זה?

<דוד מלכא: בוודאי.

<דוד מלכא: כיוון שהשורשים שלנו במשרד החינוך מי שזוכר – לפני שנת 2000 משרד הספורט היה משרד החינוך, התרבות והספורט – והמגמות האלה הן לא מהיום אלא כבר קיימות למעלה מ-20 שנה ויותר, ואנחנו בהחלט בעד זה, יש לא מעט מגמות, אני לא בקיא היום, אבל אם אני זוכר נכון זה בסביבות 100 מגמות לספורט שחלק מן המגמות בוחרים להיות בכדורסל.

<דוד מלכא: הילדים בתוך המגמות גם עוברים הכשרה של קורס מדריכים ככה שבסיום הלימודים הם מקבלים תעודת מדריך ויכולים לעסוק בכדורסל.

אמנון כהן: תודה.

אמנון כהן: נעבור לנציג העירייה של קריית-גת שהוא גם חבר הנהלת איגוד הכדורסל, מכלוף, מה רצית להגיד?

<מיקי זוהר: רציתי לומר כך, בעיקרון אני חבר הנהלת האיגוד בשנתיים האחרונות, אני גם חלק מהרבה גופים ציבוריים בעוונותי הרבים.

אמנון כהן: למה?

אמנון כהן: זה דבר טוב.

אמנון כהן: איזה עוונותיך?

אמנון כהן: נבחרת להיות נציג ציבור, זה לזכות, זה לא עוונותי, מה זה עוונותי?

<מיקי זוהר: נבחרתי.

<מיקי זוהר: אמרתי את זה בהלצה.

<מיקי זוהר: באמת גם נחשפתי להמון ביקורות, וגם שימשתי בעיריית קריית-גת במשך חמש שנים כיושב-ראש ועדת הביקורת, ועשיתי עשרות ביקורות במסגרת תפקידי וחוויתי לא מעט ביקורות גם של משרד הפנים וגם של גופים ציבוריים כאלו ואחרים.

<מיקי זוהר: אני חייב לציין בפני הוועדה הנכבדה שאחרי שהסתכלתי על הביקורת של איגוד הכדורסל, אני חושב שבאמת מגיע לו צל"ש בסופו של דבר.

<מיקי זוהר: יש המון, המון, המון דברים טובים שצריך לציין בפני הוועדה, ההתנהלות של איגוד הכדורסל היא מאוד מאוד חיובית ומאוד מאוד שקופה.

<מיקי זוהר: לפעמים, כמו בכל גוף ציבורי גדול, נעשות טעויות, וטעויות קורות, ותפקיד הגוף הזה לתקן אותן.

<מיקי זוהר: אז אני חושב שאחרי שבדקתי עם היועץ המשפטי ועם המנכ"ל וקיבלתי מהם הבהרות ברורות שכל הליקויים כמעט ללא יוצא מן הכלל תוקנו וחלקם בשלבים סופיים שיתוקנו, ולאור העובדה שמדובר בליקויים שבסופו של דבר הם ליקויים מינוריים, אני חושב שאיגוד הכדורסל מתנהל בסדר גמור, ואני באופן אישי מאוד מאוד גאה להיות חלק מהאיגוד הזה.

<מיקי זוהר: תודה רבה.

אמנון כהן: יפה.

אמנון כהן: תודה.

אמנון כהן: קיבלתי חומר של הרבה תחקירים וכתבות שהיו בתקופה האחרונה, גם אתמול בעיתון היו דברים, אתם רוצים להתייחס לדברים או שנשמע ותתייחסו בסוף?

אמנון כהן: היו כל מיני כתבות.

<מיקי זוהר: אשמח, ברשותך, אם תאפשר לי להתייחס במספר מילים.

תמר זנדברג: אולי תיתן לנו למקד ואחר כך שיתייחסו.

אמנון כהן: שנייה, תן לנו, שמענו, אתה בסדר.

<מיקי זוהר: אם ירשה לי היושב-ראש להגיב על הדברים, כי אני מתנהל מול התקשורת בדברים האלה.

<עמירם הלוי: עוד לא שמענו איזה טענות יש לתקשורת, עם כל הכבוד.

אמנון כהן: כבוד האיגוד, שמענו את תיקון הליקויים, מבחינתי כיושב-ראש הוועדה אנחנו שבעי רצון על כך שאתם בכיוון הנכון, תיקנתם את הליקויים שהעיר עליהם משרד מבקר המדינה - - -

<אמיר רוזנברג: אדוני קצת מקדים את המאוחר פשוט.

אמנון כהן: שנייה, בסדר - - -

<אמיר רוזנברג: לא, אין בעיה, אני לא בטוח שהמילה הזאת נכונה.

אמנון כהן: אני לא יודע מי אדוני, אבל את תפקידי אני עושה על-פי דוח מבקר המדינה ועל-פי מה שנכתב פה בדוח, שמעתי את המבוקרים, מבחינתי על-פי דוח של מבקר המדינה הם במסלול הנכון.

אמנון כהן: יש דברים נוספים, יכול להיות, תכף נשמע, אז הם יעשו עוד בחינה.

אמנון כהן: כרגע, מבחינתי, הדוח ראוי, ולאחר שיאשרו חלק מהדברים עוד ב-10 בחודש אנחנו במעקב, כמובן נבדוק שהכול יהיה בסדר.

אמנון כהן: אעלה עוד כמה דברים, ויש פה גם חברים שהגיעו ורוצים להעלות.

אמנון כהן: צריך לתת תשובות לתחקירים שפורסמו, אין מה לעשות.

אמנון כהן: אמרו שקיבלתם העברה תקציבית של איזה מיליון שקל בהסכם קואליציוני כזה או אחר, יש סיעות הבית שעושים הסכמים קואליציוניים, יש להם תקציב, ועל-פי מה שהם רואים לנכון הם יכולים לתת תקציב כזה או אחר לגוף כזה או אחר.

אמנון כהן: פה דובר שהיה מין דמי תיווך כאלה ואמרו שכאילו זה לא הוסדר בנהלים, זה תחקירים, זה לא דוח המבקר, שהיו פה דמי תיווך של 10% בערך מסכום שהועבר אליכם.

אמנון כהן: אם יש לכם תשובה, כן, אם לא, נשמע.

אמנון כהן: עוד משהו שהיה בתקשורת לגבי היועץ המשפטי של האיגוד, שהוא הרבה שנים בתפקיד, ולפי נוהל כזה או אחר – אתם תגידו, רשם העמותות – יש איזשהו נוהל שכך וכך שנים צריך להתנהל, לאחר מכן צריך להחליף.

אמנון כהן: ואם הוא טוב ואם הוא ראוי ואם הוא בקיא, עושה עבודתו נאמנה ולא מקבל מספיק, שכר הגון, ופה בתחקיר אמרו שפעמיים הוא מקבל תקציב כביכול, מצד אחד ריטיינר, ובתיקים מיוחדים הוא מקבל תקציב נוסף - מקובל, לא מקובל?

אמנון כהן: נתתם על זה את הדעת, יכול להיות שזה תקין, יכול להיות שהיה הסכם, יכול להיות שיש השקעה מעבר והוא מעסיק מישהו אחר, אבל לזה נתתם את הדעת?

<שולי אבני-שוהם: בכללי ניהול תקין, אדוני, אין התייחסות לעניין התקשרות עם יועצים משפטיים.

<שולי אבני-שוהם: יש אמירה כללית לגבי גופים דו-מהותיים כדוגמת איגוד הכדורסל שרוב ההתקשרויות צריכות להיעשות באמצעות הליך מכרזי או הליך מעין מכרזי, וכמובן שהם צריכים להיעשות כל כמה שנים.

אמנון כהן: במשך התקופה, כמה זמן?

<שולי אבני-שוהם: אין אמירה חד-משמעית בכללי ניהול תקין בעניין הזה, אבל אוסיף ואומר שבימים האלו אנחנו מקיימים גם בדיקה מטעמנו, ופנה עורך-דין מטעמנו לאיגוד וביקש מהם התייחסות גם בין היתר לנושא של העסקת היועץ המשפטי שלהם ואנחנו בוחנים את העניין, עוד לא הגענו למסקנה בעניין.

אמנון כהן: אם תעשו את זה, זה ישליך על כולם, כי יש מקומות שאומרים שש שנים, יש מקומות שאומרים פחות, יותר, תבחנו את הסוגיה כי היו גם הצעות חוק שלא עברו.

אמנון כהן: גם הצעת חוק שהייתי חתום עליה שרצינו להגביל את זה לשש שנים, אני חושב שגם מן הראוי שלא יתפתה, הוא יכול לעבור לגוף אחד, אם הוא במשרד ממשלתי אל"ף הוא יכול לעבור למשרד ממשלתי בי"ת, שלא יצבור יותר מדי כוח, משהו כזה.

אמנון כהן: אבל זה עוד לא סודר, לא טופל.

אמנון כהן: אם לא תסדירו את זה בנהלים אז זה יבוא בחקיקה.

אמנון כהן: אני חושב שצריך להסדיר את הדברים האלה.

מיקי רוזנטל: סליחה, אדוני, רק בעניין הזה של העורך-דין, אני מבין שהוא מכהן 16 שנים.

אמנון כהן: כן, 16 שנים.

מיקי רוזנטל: אבל מעבר לעניין, יש לו גם שכר אבל הוא מקבל מהאיגוד גם תיקים נוספים שמכפילים את שכרו ויותר.

מיקי רוזנטל: האם זה תקין?

אמנון כהן: מה את אומרת?

אמנון כהן: פעמיים.

אמנון כהן: על כפל, על ריטיינר זה שוטף, ויש תיקים מיוחדים שהוא משקיע בזה אולי יותר שעות, זה פעמיים.

מיקי רוזנטל: הוא מקבל שכר נוסף שמכפיל.

<עופר ארליך: הוא גם התובע והוא מחליט איזה תיקים יפתחו והוא ייצג את התיקים האלה.

<זאהי ביראנסי: זה על-פי ההסכם של האיגוד.

<זאהי ביראנסי: כל חברה מעסיקה עורך-דין.

תמר זנדברג: כל חברה נותנת לעוד עורך-דין מהצד שמקבל כבר שכר, כן, זה דבר - - -

<שאול אייזנברג: הוא גם עושה עסקות טיעון עם - - -

אמנון כהן: עוד פעם אתה?

אמנון כהן: נתתם לזה את הדעת?

<שולי אבני-שוהם: אדוני, לא נתנו לזה את הדעת.

<שולי אבני-שוהם: כללי ניהול תקין בעיקרון לא קובעים מה גובה השכר שצריך ומותר לתת בעמותות.

<שולי אבני-שוהם: יש כמובן את גובה הוצאות ההנהלה והכלליות שהחשב הכללי קובע לגבי כל גוף נתמך, וצריכים לעמוד בכללים האלו.

<שולי אבני-שוהם: לגבי תשלום שכר ליועץ משפטי בכפל לא הגיעה אלינו תלונה בעניין הזה ולא בחנו אותה.

אמנון כהן: אז יש תלונה, תבדקו, תבחנו את זה, יש פה תחקירים.

<רונן וינברג: אין כפל.

אמנון כהן: תכף נראה, יש פה עוד אנשים שידברו.

אמנון כהן: מה שהגיע אלי – יש היום מודה, ונחשפתי אל זה כיושב-ראש ועדה, שגוף מבוקר - - -

תמר זנדברג: אתם קוראים עיתונים או שאתם רק - - -

אמנון כהן: סליחה, תמר, אני מדבר עכשיו, אני שואל שאלות.

<יעקב בן שושן: עובדים לפי העיתונים?

תמר זנדברג: סליחה?

<יעקב בן שושן: עובדים לפי העיתונים?

תמר זנדברג: שאלתי אם קוראים.

<יעקב בן שושן: למה?

<יעקב בן שושן: צריכים לקרוא?

אמנון כהן: תמר, רצית לדבר?

תמר זנדברג: כן.

<יעקב בן שושן: יש גופי בדיקה במדינה, יש חשב כללי, יש מבקר מדינה.

תמר זנדברג: בדיוק, התפקיד שלהם לבדוק.

אמנון כהן: תני לי, אי-אפשר ששנינו נדבר.

אמנון כהן: כבוד המנכ"ל, מקבלים זכות דיבור, בוא נעשה סדר.

<שולי אבני-שוהם: אדוני, ארצה להתייחס לזה.

<קריאות: - - -

מיקי רוזנטל: יש משהו בעייתי באופן עקרוני.

מיקי רוזנטל: אם אני עושה מכרז, לא מתייחס עכשיו לאיגוד הכדורסל, ואדם x זוכה בו, ואחר כך יש מימון נוסף שהוא הרבה מעבר למכרז באמצעות העסקה נוספת, תיקים נוספים וכו' וכו', באופן עקרוני בלי קשר למקרה הזה.

אמנון כהן: את רוצה להתייחס?

<שולי אבני-שוהם: אני רוצה להתייחס קודם כול לשאלה הראשונה שנשאלנו.

<שולי אבני-שוהם: רשם העמותות מפקח על למעלה מ-33,000 עמותות, ברשם העמותות יש 30 עובדים, בחוק העמותות לא נקבעה איזושהי הסמכה מפורשת שלנו לקרוא עיתונים ולבצע בדיקה באופן יזום.

<שולי אבני-שוהם: עם זאת, כאשר מתקבלת במשרדנו פנייה מטעם מאן דהו - -

תמר זנדברג: אתם לא מבצעים בדיקות באופן יזום בכלל?

אמנון כהן: ששש.

<שולי אבני-שוהם: - - אנחנו בודקים האם הגוף מתנהל בהתאם להוראות חוק העמותות כללי ניהול תקין.

<שולי אבני-שוהם: השאלה שנשאלה כאן היא מכוח חוק חובת מכרזים.

<שולי אבני-שוהם: כמו שאמרתי, כללי ניהול תקין קובעים שבגופים דו-מהותיים יחולו חובות המכרזים, לא חוק חובת מכרזים, אלא הכללים שנקבעו בפסיקת בתי-המשפט ששם קבעו איזה כללים מתוך חוק חובת מכרזים יחולו בשינויים המחויבים על גופים דו-מהותיים.

<שולי אבני-שוהם: במקרה של איגוד הכדורסל לא קיבלנו פנייה של היועץ המשפטי שלפיה היועץ המשפטי מקבל שכר כפול, וממילא לא נדרשנו לעניין.

<שולי אבני-שוהם: זו התשובה שלי.

תמר זנדברג: רק שאלה עקרונית, אתם לא עורכים בכלל בשום עמותה בדיקות יזומות?

תמר זנדברג: אני שואלת ברצינות.

תמר זנדברג: אתם עובדים רק לפי תלונות, בעיקרון זה המנדט שלכם?

<שולי אבני-שוהם: לא.

<שולי אבני-שוהם: כמובן שלא.

<שולי אבני-שוהם: רשם העמותות מטפל למעשה מרישום של עמותות כלה בשינוי שם, מטרות, תקנון, מבצע בדיקות, ביקורות עומק בעמותות שיש להן מחזור כספי מסוים.

<שולי אבני-שוהם: מעבר לביקורות העומק האלה שאנחנו מבצעים בדרך כלל אחת לשלוש שנים, אנחנו גם מבררים פניות שמתקבלות בעניין התנהלות בלתי תקינה של עמותות.

<שולי אבני-שוהם: במקרה של איגוד הכדורסל קיבלנו - - -

תמר זנדברג: זאת אומרת, באופן עקרוני כל עמותה שרשומה אצלכם כל שלוש שנים עוברת איזושהי בדיקה.

<שולי אבני-שוהם: רק אם יש לה מחזור כספי מסוים, וזה לא כל העמותות.

תמר זנדברג: שמעל כמה?

תמר זנדברג: של כמה?

<שולי אבני-שוהם: זה לא כל עמותה, זה רק עמותות שיש להן מעל מחזור כספי מסוים, וזה רק אם החשב הכללי לא מבצע ביקורת עומק במקביל, מכיוון שהגוף צריך לעבור ביקורת כל פעם על-ידי גוף אחר.

<שולי אבני-שוהם: במקרה של איגוד הכדורסל נערכה ביקורת של החשב הכללי לאחרונה, הועברו אלינו הממצאים שלה, ואנחנו למעשה בודקים את תיקון הליקויים שנמצאו בביקורת של החשכ"ל.

תמר זנדברג: הבנתי.

<שולי אבני-שוהם: כמו שציינתי, יש במקביל באיגוד הכדורסל ביקורת שמתבצעת על-ידי עורך-דין חיצוני מטעם רשם העמותות שבודק כמה עניינים שלא הגענו לטפל בהם.

<שולי אבני-שוהם: לאחרונה קיבלנו - - -

תמר זנדברג: עורך-דין שאתם ממנים, שאתם פונים אליו?

<שולי אבני-שוהם: שאנחנו פונים אליו ומממנים אותו, והוא למעשה מגיע לאיגוד ומבצע מין ביקורת משלימה לביקורת של החשב הכללי, כי החשב הכללי לא בדק את הטענות שהובאו אלינו.

<שולי אבני-שוהם: בנוסף, אנחנו כמעט מדי חודש מקבלים פניות מכל מיני גורמים בעניין איגוד הכדורסל.

<שולי אבני-שוהם: במקרים שאנחנו חושבים שהאיגוד צריך להשיב ולהניח את דעתנו שהוא מתנהל על-פי חוק ועל-פי כללי ניהול תקין אנחנו פונים לאיגוד.

<שולי אבני-שוהם: לאחרונה הוצאנו מספר דוחות סיום תוצאות בדיקה.

<שולי אבני-שוהם: בדוחות האלה הורינו לאיגוד לכנס אסיפה כללית חדשה, הורינו להם לתקן את התקנון, כמו שאמרנו, הורינו להם לאשר דוחות כספיים ומילוליים מחדש, ביקשנו שיעשו את זה עד 15 בנובמבר, כמו שציינתי קודם לכן.

<שולי אבני-שוהם: בינתיים האיגוד לא קיבל אישור ניהול תקין לשנת 2015, זה לשאלה שנשאלה קודם.

מיקי רוזנטל: אני שאלתי.

מיקי רוזנטל: אישור אך ורק עד סוף 2014.

<שולי אבני-שוהם: יש להם אישור לשנת 2014, ואישור לשנת 2015 אחרי שנסיים את הבדיקות שלנו.

אמנון כהן: מותנה באישורים האחרונים.

אמנון כהן: דודו, אתה רוצה להגיד משהו בנושא?

<דוד מלכא: רציתי רק להשלים את מה ששולי ציינה תוך כדי דבריה.

<דוד מלכא: מטעם החשב הכללי כל גוף שנתמך, לא משנה המחזור הכספי, אחת לשלוש שנים אנחנו עושים ביקורת.

<דוד מלכא: אנחנו לא תמיד מצליחים לעמוד בזה בגלל שיש לעתים הרבה עמותות, אבל אנחנו משתדלים בשיתוף פעולה יחד עם החשב הכללי לעשות ביקורות, וזו הביקורת ששולי ציינה שנעשתה על-ידי החשב הכללי, והעברנו את הממצאים אליהם.

אמנון כהן: הבנתי.

אמנון כהן: עוד נושא שהיה, אני רק בודק שמשרד המבקר חשוף לזה, תחליטו, בזמן האחרון קמו גופים חדשים שרוצים להתמודד מול דוחות מבקר המדינה.

אמנון כהן: זאת אומרת, גוף שמבוקר וחושב שהוא לא יכול לעמוד פה אצלנו בוועדה ואולי הוא מפחד לבוא, לא יודע, אבל יש גוף שאומר: אסייע בעדך כי יש לי ניסיון לעבוד מול דוחות של מבקר המדינה.

אמנון כהן: פה הייתה איזושהי התקשרות, אין לי בעיה עם ההתקשרות הזאת, הבעיה שלי רק שההתקשרות הזאת קרתה ללא אישור הנהלה, דבר שלמעשה הם אומרים שזו תרבות שכל דבר הולך ועושים ולא מקבלים את אישור ההנהלה.

אמנון כהן: אז אם הייתה פה התקשרות והיה סכום שניתן עבור ייעוץ כזה או אחר מגיע להם כסף, זה בסדר, אבל לא היה אישור הנהלה, תיתנו תשובה אם כן.

אמנון כהן: לגבי ניגוד עניינים הבנתי שהסדרתם, זה בגדול, ואמרו גם שרוצים טיפה להרחיב את סמכויותיו של היושב-ראש.

אמנון כהן: אנחנו בוועדה רוצים שתחזרו להנהלה ותבחנו.

אמנון כהן: הבנתי שאין מספיק סמכויות ליושב-ראש האיגוד שיוכל לעשות מלאכתו נאמנה.

אמנון כהן: כמו שאנחנו מבקשים שייתנו למבקר הפנים שעות להיקף הפעילות שלו, גם היושב-ראש צריך לקבל סמכויות – אולי מה שהוא אמר שמינורי, לא בחנתי מה הסמכויות שלו, אבל בכתבה אמרו שאין לו - - -

<עמירם הלוי: לכנס את ההנהלה.

אמנון כהן: לכנס את ההנהלה עם סדר-יום.

אמנון כהן: תבחנו מה קורה בגופים אחרים, איזה סמכויות יש לאחר, לבחון איך זה מתקיים בעולם, אולי באמת לתת לו להביא תרומות יותר טובות, לעשות דברים יותר טובים, לתת לו כלים לעבוד על מנת שיעצים את הפעילות של האיגוד, ושכמה שיותר ילדים יכנסו וכמה שיותר אלופים יצאו בקבוצות שייצגו את מדינת ישראל נאמנה, אז זה הדברים.

אמנון כהן: יש לך הערה?

<עמירם הלוי: לשלוש ההערות שלך.

אמנון כהן: כן, בבקשה.

אמנון כהן: על איזה מהן אתה רוצה לענות?

<עמירם הלוי: לפי הסדר.

<עמירם הלוי: אם אני זוכר נכון, הראשונה הייתה לגבי התרומה, הכסף המפלגתי.

אמנון כהן: זה ברכה, כן.

אמנון כהן: אני אומר, ברכה.

<עמירם הלוי: גם אני חושב שזו ברכה.

<עמירם הלוי: דרך אגב, הכסף לא עבר לאיגוד הכדורסל, הוא עבר דרך משרד הספורט למכון וינגייט לטובת האקדמיה שאיגוד הכדורסל מפעיל למצוינות.

<עמירם הלוי: האיגוד אחראי בעיקר על טיפוח נבחרות ישראל, ואחת הפעולות החיוביות זה האקדמיה לבנות ולבנים שמתקיימת במכון וינגייט, עולה המון כסף, הממלכה לא עוזרת מספיק בעניין הזה, אבל זה דיון אחר.

<עמירם הלוי: לגבי התרומה הזו, ההערה הייתה לגבי עמלה שניתנה - - -

אמנון כהן: יכול להיות שזה ראוי, אני לא יודע.

<עמירם הלוי: יכול להיות, אני לא יודע.

אמנון כהן: יכול להיות שהגוף שמתרים אומר:

אמנון כהן: תשמע, אני צריך לתת מעשרות לגוף אחר.

<עמירם הלוי: אני מודה שאני לא יודע, זה היה טרם זמני.

<עמירם הלוי: אני יודע שהנושא בחקירת משטרה.

אמנון כהן: אוקיי, יפה מאוד, מישהו מטפל בזה.

<עמירם הלוי: כן.

<עמירם הלוי: זה אחד.

אמנון כהן: לגבי שאר הדברים.

<יעקב בן שושן: גם החשב הכללי בדק את זה.

<עמירם הלוי: כן, החשב בדק את זה.

אמנון כהן: אה, בדק.

אמנון כהן: אוקיי.

<עמירם הלוי: שתיים, לגבי משך כהותנו של יועץ משפטי - למרות ששמענו שאין הנחיה שמגבילה את העניין, בימים אלה האיגוד מנהל מכרז לייעוץ משפטי.

<גלעד קרן: במכרז, לכמה זמן יש הגבלה של הכהונה?

מיקי רוזנטל: במכרז החדש תגבילו את משך הכהונה?

מיקי רוזנטל: זאת השאלה.

<ליאורה שמעוני: אתה מגדיר תקופה?

<עמירם הלוי: כן.

<עמירם הלוי: אני לא זוכר אם כתבנו ארבע או חמש שנים.

מיקי רוזנטל: אז גם אתם חושבים שזה לא ראוי שהוא יכהן יותר מארבע-חמש שנים.

אמנון כהן: רגע, רונן לא יהיה יותר?

<עמירם הלוי: אם הוא ייגש למכרז, יעבור יעבור, ייתן הצעה טובה, יעלה לנו פחות.

אמנון כהן: אה, יעלה למכרז.

אמנון כהן: ראיתי כישרון פה, שאר הדברים אני לא יודע.

אמנון כהן: אבל בסדר, תעשו מכרז כמו שצריך.

<רונן וינברג: תודה רבה.

<רונן וינברג: אני שמח שהוועדה מצאה זמן לדון בשכר טרחה שלי, כנראה המצב במדינה טוב.

אמנון כהן: אלו דברים שעלו.

<רונן וינברג: אני רק רוצה להבהיר לחבר הכנסת ששאל, אין שום , שום כפל.

<רונן וינברג: על עבודה x יש ריטיינר, על עבודה y זה נמדד בהתאם לעבודה, אין כפל.

<רונן וינברג: לא דומה בכלל לכפל.

<ליאורה שמעוני: כך הגדרתם גם את המכרז החדש?

אמנון כהן: איך יהיה המכרז החדש?

<עמירם הלוי: ברור, כי ההיקפים פה אדירים.

<רונן וינברג: אם תעשו השוואה לשכר טרחה בכדורגל, שכר טרחה בכדורסל, הוא בערך חמישית משכר הטרחה שמקבל היועץ המשפטי של ההתאחדות לכדורגל.

מיקי רוזנטל: אדוני הנכבד, אני לא מכיר אותך ולא מעניין אותי כמה אתה מרוויח, תרוויח הרבה מאוד כסף.

<רונן וינברג: שאלת על זה.

מיקי רוזנטל: אין לי שום בעיה.

מיקי רוזנטל: יש לי בעיה עם שאלות שצריך לשאול לגבי כספי ציבור, נקודה.

אמנון כהן: הם מדברים על כפל.

מיקי רוזנטל: זה לא שייך אליך, אל תיקח את זה אישית, אתה לא כזה חשוב.

<רונן וינברג: אין כפל.

אמנון כהן: כל מה שאתה מרוויח, לבריאות, אבל שיהיה כמו שצריך.

<עמירם הלוי: דומני שעניתי.

<עמירם הלוי: מה עוד?

אמנון כהן: יש עוד משהו לגבי הגוף שמלווה אתכם מול דוח מבקר המדינה שללא אישור ההנהלה.

אמנון כהן: אם אישרתם, בסדר.

<ליאורה שמעוני: יועץ.

<עמירם הלוי: היה בתקופת יושב-הראש הקודם - - -

אמנון כהן: מנכ"ל, למה ההנהלה לא אישרה?

אמנון כהן: או שאישרה, יכול להיות שהיא אישרה.

<עמירם הלוי: יושב-הראש החליט - - -

<יעקב בן שושן: על דעת עצמו.

<יעקב בן שושן: הוא אמר לי: על 20,000 שקל אני יכול להחליט.

<עמירם הלוי: זה הסיפור.

אמנון כהן: שהוא יחזיר את הכסף.

<יעקב בן שושן: יש לו, ברוך השם.

אמנון כהן: מה זה החלטה בלי הנהלה?

אמנון כהן: תיזהר לעשות דברים כאלה.

מיקי רוזנטל: למה אתם לא דורשים ממנו את הכסף?

מיקי רוזנטל: בסמכות

מיקי רוזנטל: כם לדרוש את הכסף, הכסף הזה שייך לאיגוד.

מיקי רוזנטל: אם אתם חושבים שהכסף ניתן שלא כדין תדרשו אותו חזרה.

<זאהי ביראנסי: רונן, אם באמת הוא צריך להחזיר את זה מהכיס שלו, תשלח לו מכתב שיחזיר.

אמנון כהן: שאול אייזנברג ביקש לדבר, תורך הגיע.

<שאול אייזנברג: קודם כול אני רוצה לומר ששמעתי בקשב רב את הדברים שנאמרו כאן.

<שאול אייזנברג: לצערי, כמי שנמצא באיגוד הכדורסל כמעט 40 שנה, מהמילה הראשונה ועד המילה האחרונה רוב הדברים הם שקר ושקר גס.

אמנון כהן: של מה?

<שאול אייזנברג: של הדברים שנאמרו כאן.

אמנון כהן: על מה אתה מדבר?

<שאול אייזנברג: על הביקורות, מסקנות הביקורות.

<שאול אייזנברג: למה כבודו לא שואל למה דוח מבקר הפנים לא יצא עד היום למרות שבמרץ 2013 הוגשה טיוטת הדוח?

<שאול אייזנברג: וטיוטת הדוח - - -

אמנון כהן: של מבקר הפנים.

<שאול אייזנברג: מבקר הפנים.

אמנון כהן: הבנתי, אדוני, שנייה.

אמנון כהן: קודם כול, אם אתה אומר דברים שיהיו מבוססים.

<שאול אייזנברג: כן, מבוסס.

אמנון כהן: אתה אומר לי שדוח מבקר המדינה - - -

מיקי רוזנטל: מבקר הפנים.

<שאול אייזנברג: דוח מבקר הפנים.

אמנון כהן: אתה אומר שכל מה ששמעת פה זה שום דבר.

אמנון כהן: אתה אומר, דוח מבקר המדינה שהצביע על ליקויים כאלה וכאלה, ושמענו פה את המבוקרים שהצביעו על מה שתיקנו, מה הולכים לתקן וכו', אתה אומר שכל זה שקר.

<שאול אייזנברג: זה שקר ואסביר גם למה.

<שאול אייזנברג: כי דוח מבקר הפנים שדוח מבקר המדינה - - -

אמנון כהן: אל תערבב לי.

אמנון כהן: חכה שנייה, בוא נעשה הפרדות.

אמנון כהן: אני דן בדוח מבקר המדינה שמונח על השולחן, הנה, פה הוא נמצא, זו תוכנית העבודה שלי.

אמנון כהן: פה בוועדה אנחנו דנים במידה וצצים דברים חדשים.

אמנון כהן: קודם כול זו תוכנית העבודה, שמתי על סדר-היום רק את זה, אבל ביקשתם לבוא, בבקשה.

אמנון כהן: אבל אתה לא יכול להגיד שבדוח הזה, שאני דן בו כרגע, שום דבר שתיקנו הוא לא נכון.

<זאהי ביראנסי: הוא אומר שזה שקר.

אמנון כהן: מי אומר?

<זאהי ביראנסי: הוא.

אמנון כהן: אתה גם יכול להגיד מה שאתה רוצה.

<זאהי ביראנסי: הוא, לא אני.

אמנון כהן: אני אומר שהדוח מצוין, ואני אומר שתיקנתם עלא כיפאק.

אמנון כהן: הלאה, תתקדם.

<שאול אייזנברג: אז אני אומר שדוח מבקר המדינה אומר בין היתר שהבעיה הגדולה ביותר היא שלא נתנו למבקר הפנים את המסמכים, ומנעו ממנו עד היום על-ידי כך להוציא את דוח מבקר הפנים.

אמנון כהן: את זה לא אמרו.

<שאול אייזנברג: זה כתוב פה.

אמנון כהן: דוח המבקר לא כתב את זה.

<שאול אייזנברג: בדוח מבקר המדינה כתוב - - -

אמנון כהן: אדוני, תקרא את הדוח, אמרו שהיושב-ראש הקודם מנע ממבקר הפנים לעבוד, להביא לו מסמכים, אבל הוא לא אמר שהוא לא קיבל דוח, לא כתב דוח, לא עשה דוח, את זה אתה מוסיף עכשיו.

<שאול אייזנברג: אני לא מוסיף משום שמבקר הפנים – לא רק עשו דיון באיגוד ולא הזמינו, מנעו ממנו לבוא לדיון.

אמנון כהן: הוא פה, הוא יכול לדבר.

<שאול אייזנברג: יפה.

<שאול אייזנברג: בדוח של מבקר הפנים לכאורה שיצא במרס-אפריל 2013 מדובר לא על דברים שטחיים, על גנבות, על קבלת שוחד של אנשים, על קבלת טובות הנאה מגופים הקשורים לאיגוד – ואני אומר לכם כמי שהיה יושב-ראש ועדת השיווק והמיתוג של האיגוד, ונטרלו אותו בכדי לעשות את כל המעשים האלה – באיגוד הכדורסל לא מדובר בדברים של ניהול, גנבו כספים, לקחו שוחד, יש מעילות.

אמנון כהן: הבנתי, הלאה.

<שאול אייזנברג: היועץ המשפטי שאומר פה, ועוד כבוד חבר הכנסת הנכבד אומר לו: אתה יכול להרוויח כמה שאתה רוצה, אבל הוא לא יכול להרוויח בניגוד להסכם שלו ובניגוד לכלכלי מינהל תקין שמי שצריך לאשר את מה שהוא צריך להרוויח.

<שאול אייזנברג: הוא מקבל באיגוד הכדורסל כסף לפי רצונו ולא לפי עבודתו.

אמנון כהן: הלאה.

<שאול אייזנברג: יש עוד הרבה מאוד דברים.

<שאול אייזנברג: נמצא פה רואה-חשבון מבקר שהיה חוקר במשטרה.

אמנון כהן: מבקר של מי?

<שאול אייזנברג: במקצועו הוא מבקר.

אמנון כהן: לא הבנתי.

<שאול אייזנברג: הוא מבקר במקצועו.

<איציק לארי: הוא יציג את עצמו, הוא יודע להציג את עצמו.

<שאול אייזנברג: הוא יודע להציג את עצמו.

<שאול אייזנברג: הוא היה חוקר במשטרה.

אמנון כהן: מה הוא קשור לאיגוד?

<שאול אייזנברג: לא של האיגוד.

<שאול אייזנברג: זה שבדק את כל - - -

אמנון כהן: מה בדק?

אמנון כהן: מכוח מה?

<שאול אייזנברג: הוא קיבל את כל החומר.

אמנון כהן: ממי?

<שאול אייזנברג: מאתנו.

אמנון כהן: לא הבנתי.

<שאול אייזנברג: קיבל מאתנו.

<שאול אייזנברג: חבר סיעה קיבל מאתנו את החומר.

אמנון כהן: איזה סיעה?

<שאול אייזנברג: "עוז".

אמנון כהן: איזה סיעת "עוז"?

אמנון כהן: של חיים כץ?

<שאול אייזנברג: לא, אין שום קשר.

<שאול אייזנברג: סיעת "עוז" היא רבע מאיגוד הכדורסל.

אמנון כהן: איפה צביקה שרף?

<שאול אייזנברג: צביקה שרף פה.

אמנון כהן: מה נשמע?

<צביקה שרף: מצוין.

אמנון כהן: אתה "עוז"?

<צביקה שרף: כן.

אמנון כהן: עוז לעמו ייתן.

<שאול אייזנברג: תן לו, הוא יגיד לך את הדברים ביתר שאת.

<שאול אייזנברג: אני מעביר את רשות הדיבור אליו.

אמנון כהן: בבקשה.

<צביקה שרף: קודם כול, בוקר טוב לכולם.

אמנון כהן: יש משהו לא טוב?

<צביקה שרף: הכול מצוין, אם הכול היה כל כך טוב אז לא היינו פה.

אמנון כהן: בבקשה, אדוני.

<צביקה שרף: עדיין יש הרבה מאוד דברים שהם לא בסדר, ונכון שיש פה מין מצב אבסורדי שהיושב-ראש החדש מגן על דברים שלא היו בתקופתו.

<צביקה שרף: אני לפעמים מתפלא למה הוא עושה את זה.

אמנון כהן: על מה אתה מדבר?

אמנון כהן: בדוח לא ראיתי משהו לא בתקופתו.

אמנון כהן: הוא אמר מה שלא בתקופתי – אז המנכ"ל ענה.

<צביקה שרף: כל דוח מבקר המדינה הוא לא על תקופתו.

אמנון כהן: בסדר, מה זה קשור?

<צביקה שרף: זה לפני שהוא היה.

<צביקה שרף: בתוך דוח מבקר המדינה שמדבר במילים יפות ולא מתלהמות, הוא בעצם אומר שכשלו כל הסממנים של ביקורת של שומרי הסף.

<צביקה שרף: איגוד הכדורסל הוא משנת 1991 בלי תקנון מאושר, ועל זה מישהו אחראי.

אמנון כהן: אבל שאלתי כרגע, היית בדיון?

<צביקה שרף: הייתי בדיון.

<זאהי ביראנסי: לא, עכשיו הוא נכנס, זו הבעיה.

מיקי רוזנטל: לא, הוא לא היה, הוא לא היה.

<זאהי ביראנסי: אחרי שנגמר הדיון הוא נכנס.

אמנון כהן: אדוני, פה היה דיון, שאלנו את רשם העמותות לגבי התקנון הבסיסי והתקנון המתוקן.

<צביקה שרף: נו?

אמנון כהן: אז הם עבדו על התקנון שהיה בהקמת האיגוד, לאחר מכן רצו שינויים, זה היה תקוע כמה זמן, היו אי-הבנות.

<צביקה שרף: הרבה מאוד זמן.

אמנון כהן: כן, הצביע על זה המבקר.

אמנון כהן: היו, זה נמצא בישורת הסופית של אישורים, והבנתי שב-10 בחודש בעזרת השם זה יאושר סופית לאחר טיוטות שהעבירו זה לזה, אז זה שאתה אומר מ-1991 אין תקנון זה לא נכון.

<צביקה שרף: עוד לא בטוח שגם אחרי - - -

אמנון כהן: אני לא יודע אם אתה בטוח, אבל אתה לא יכול להגיד שמ-1991 הם עובדים בלי תקנון.

<צביקה שרף: התקנון לא מאושר משנת 1991.

אמנון כהן: מאושר מ-1991.

<צביקה שרף: לא.

אמנון כהן: התיקון הקטן - - -

<צביקה שרף: זה לא תיקון קטן.

אמנון כהן: לא היית פה, ידידי.

אמנון כהן: הבנתי.

אמנון כהן: יש עוד משהו?

<צביקה שרף: אני מכיר את התקנון לעילא ולעילא - -

אמנון כהן: גם אני הכרתי.

אמנון כהן: תתקדם הלאה.

<צביקה שרף: - - ולמדתי אותו מסעיף ראשון ועד אחרון.

<צביקה שרף: וגם התיקון שצריך להיות עדיין לא יעשה – גם אמרתי את זה בישיבת הנהלה שלשום – שגם התיקון שייעשה עדיין לא יהפוך את התקנון לתקנון מודרני שדרוש במוסד שכזה בשנת 2014.

<צביקה שרף: ורק בישיבה האחרונה הוצע שתוקם ועדת תקנון, שכבר שנתיים וחצי הייתה צריכה להיות מוקמת ולא הוקמה.

אמנון כהן: זה נכון.

<צביקה שרף: והניסיונות של שינוי התקנון עדיין נשענות על מרכזי הספורט, והם עדיין נשענות על כל מיני גופים שלא עוזרים ולא נותנים לכדורסל גם להתפתח וגם להתנהל כמו שצריך, כי השיקולים הם לא שיקולים תמיד לטובת הכדורסל אלא לטובת מרכז כזה או אחר.

<צביקה שרף: זו נקודה ראשונה.

<צביקה שרף: נקודה שנייה, ברור שכל הדברים האלה שבשנתיים וחצי מתעסקים בהם מפריעים לפעילות פרופר של הכדורסל, מפריעים להתנהלות מול מה שקורה, מינהלות וחברות-בת וכל הדברים האלה, כי מתעסקים בחלק הלא ראוי של מה שקורה באיגוד הכדורסל.

<צביקה שרף: יש פה מומחה מבקר שהבאנו אותו והוא נציג שלנו, הוא יודע לנתח טוב טוב את כל הדוחות ואת כל הדברים שנכתבו.

אמנון כהן: מה, הוא עובד בהתנדבות?

<צביקה שרף: כן, בהתנדבות מלאה מתוך רצון לעזור לכדורסל יותר טוב.

אמנון כהן: כן, בבקשה, המומחה.

<איציק סלובוביאנסקי: בוקר טוב לכולם, אני רואה-חשבון, שותף במשרד רואה-חשבון שמתעסק בתחום של חשבונאות חקירתית וביקורת פנים.

<איציק סלובוביאנסקי: בעברי הייתי כחמש שנים חוקר במחלקה הפלילית של מס הכנסה.

<איציק סלובוביאנסקי: כמו שאמר צביקה, בעצם הגעתי אליהם בעקבות כל מיני כתבות שקראתי ודברים ששמעתי, ואמרתי שאני מוכן לעזור.

<איציק סלובוביאנסקי: אתמקד בשלוש-ארבע נקודות עיקריות כדי שלא נתפרס יותר מדי.

<איציק סלובוביאנסקי: בנושא הראשון בעצם דנו מקודם ואמרנו שאין הגבלת, נושא של הגבלת כהונה של שומרי סף, בעיקר של רואה-חשבון ויועץ משפטי.

<איציק סלובוביאנסקי: אז נכון שבניהול תקין של רשם העמותות אין הגבלה, לא קובעים הגבלה, אבל אם נסתכל על גופים דומים כמו רשם החברות, כמו רשות החברות הממשלתיות, בה למשל נקבע שיועץ משפטי בחברה ממשלתית יכול לכהן מקסימום שש שנים ואסור לו להתמודד פעם נוספת.

אמנון כהן: הבנתי.

אמנון כהן: בזה מטפלים כרגע, זו לא חברה ממשלתית, יש פה רשם העמותות ורשם התאגידים שהם למעשה בוחנים את הסוגיה הזו.

אמנון כהן: רצינו כמחוקקים גם להסדיר את הנושא הזה לפני כשש שנים.

אמנון כהן: כרגע אין חוק, אבל הם שמעו את הדברים, הם עושים עבודת מטה כרגע, יבחנו את הדברים וייתנו את ההמלצות שלהם.

אמנון כהן: התקדמנו כבר הלאה, לא צריך למחזר דברים.

<איציק סלובוביאנסקי: בסדר, הבנתי.

אמנון כהן: מה שלא נגענו בו ואתה רוצה להאיר את עיני הוועדה, בכיף.

<איציק סלובוביאנסקי: אז בוא ניגש למשל לנושא התקנון.

<איציק סלובוביאנסקי: דיברתם כעת על תקנון - - -

אמנון כהן: גמרנו, גם זה סגור.

אמנון כהן: הלאה, תתקדם, אין זמן.

<איציק סלובוביאנסקי: אבל יש בעיה של - - -

אמנון כהן: יש את רשם העמותות, תפתור את הבעיות.

אמנון כהן: תתקדם הלאה.

אמנון כהן: מה, אני בורר?

<איציק סלובוביאנסקי: לא.

<איציק סלובוביאנסקי: ניגוד עניינים של היועץ המשפטי.

אמנון כהן: גם דיברנו.

אמנון כהן: מה עוד?

<איציק סלובוביאנסקי: אז אין לי מה.

אמנון כהן: אז תודה רבה.

אמנון כהן: אנחנו ממחזרים דברים.

<איציק סלובוביאנסקי: עוד משהו.

אמנון כהן: תודה, יקירי, סליחה.

אמנון כהן: עוד משהו, אני מבקש ממך כל חומר רלוונטי שיש, אנחנו רוצים שבאמת איגוד הכדורסל יתנהל כמו שצריך.

אמנון כהן: לכף זכות, אני מרגיש שאתם מדברים מקירות לבכם, איגוד הכדורסל חשוב לכם, חשוב לכם שהכול יתנהל כמו שצריך.

אמנון כהן: יש פה מוסד חשוב שהוא מבקר המדינה, אנחנו צמאים לחומר, אם יש לך חומר טוב שיכול להאיר את עיני נושא המבקר, יכנס בפנים, יבדוק את הדברים, יש להם את כל הסמכויות להיכנס, מהם אי-אפשר להסתיר שום פרוטוקולים, שום דברים, תעביר את החומר, בכיף.

אמנון כהן: הוא אמר לי: גונבים וזה, יש את משטרת ישראל, תעביר.

<שאול אייזנברג: יש את מבקר הפנים, שיוציא את הדוח.

אמנון כהן: דוח, איפה מבקר הפנים?

<שאול אייזנברג: תשאל אותו איפה הדוח.

<טל אור: אדוני, יש את מבקר המדינה שבדק את הדברים האלה.

<שאול אייזנברג: כמה פעמים היועץ המשפטי לא בא אליו בשביל שלא יצא הדוח?

אמנון כהן: אדוני, דקה אחת, זהו.

אמנון כהן: מבקר הפנים.

<אריה ברסקי: אתייחס.

<אריה ברסקי: בוקר טוב לכולם, בכל הקשור לדוח, הדוח התחיל באמת בתקופתו של היושב-ראש הקודם, וכפי שצוין מקודם, היו בעיות.

אמנון כהן: דוח שלך או של המבקר?

<אריה ברסקי: שלי, הדוח שלי.

<אריה ברסקי: אני מדבר על ההתקשרויות, שאול.

<שאול אייזנברג: הקודם הקודם.

אמנון כהן: בסדר, בסדר, בואו נתקדם.

<אריה ברסקי: הקודם הקודם.

אמנון כהן: מה היה ב-2013 כשהטיוטה יצאה והוא המשיך - - -

<קריאות: - - -

אמנון כהן: ששש.

אמנון כהן: בוא נשמע אותו.

<אריה ברסקי: בתקופה הזו באמת הייתה בעיה של המצאת מסמכים ויצאה טיוטה חלקית של דוח מכיוון שלא התקבלו כל המסמכים המבוקשים, דבר שבסופו של דבר לא אפשר את הוצאת הדוח הסופי.

<אריה ברסקי: לאחר חילוף היושב-ראש התקבלו יתרת המסמכים המבוקשים, יצא מבחינתנו דוח, הדוח הוצג גם בפני המנכ"ל - - -

אמנון כהן: מתי יצא?

<אריה ברסקי: לפני מספר חודשים.

<אריה ברסקי: הדוח הוצג גם בפני המנכ"ל, גם בפני היושב-ראש, הוא גם נדון בוועדה לענייני ביקורת.

<אריה ברסקי: יש עוד איזושהי השלמה נוספת שהתבקשנו לעשות, ואני מאמין שבימים הקרובים יצא הדוח הסופי.

אמנון כהן: עם יד על הלב, אנחנו רוצים שבאמת תעשו ותעשה עבודתך נאמנה לטובת המקום.

<אריה ברסקי: בוודאי.

אמנון כהן: השעות האלה מספיקות?

אמנון כהן: אומנם זה אישי, אבל מבחינת היקף העבודה.

<אריה ברסקי: תראה, אם רוצים לעשות עבודת ביקורת טובה - - -

אמנון כהן: רוצים, רוצים עבודה טובה ועבודה מצוינת.

<אריה ברסקי: צריך לתת את האמצעים המתאימים לעשות את העבודה.

<אריה ברסקי: כשלא נותנים אמצעים ורוצים שתהיה עבודה טובה זה דבר קשה.

אמנון כהן: אתה אומר שאת המסמכים אתה מקבל כרגע.

<אריה ברסקי: כן.

<אריה ברסקי: בשלב הזה זה בסדר, אני מקבל שיתוף פעולה מלא, אני מקבל את המסמכים הנדרשים, כמו שאני אומר, שלא כפי שהיה בקדנציות קודמות.

<אריה ברסקי: אבל, כן, כמו כל עבודה – לא רק עבודת ביקורת – בשביל לעשות עבודה טובה צריך אמצעים.

<אריה ברסקי: בלי אמצעים - - -

אמנון כהן: תגיד לי, הדוח שהוצאת לפני מספר חודשים והצבעת על ליקויים כאלה ואחרים, זה בא לידי דיון ותיקון ליקויים?

אמנון כהן: זה מה שחשוב לנו בסוף.

<אריה ברסקי: כן, כבר חלק נעשו.

<אריה ברסקי: למשל, היה דוח בנושא של ביטוחים, אני חושב שהיושב-ראש הנוכחי, שאז נדמה לי היה יושב-ראש ועדת מכרזים, טיפל בזה, הליקויים שהיו תוקנו, החברה שנתנה את הביטוחים הוחלפה גם בעקבות כך.

<אריה ברסקי: בסך הכול אני רואה שההמלצות שאני נותן לאיגוד – המטרה באמת זה הזרוע הארוכה של ההנהלה, לשפר את ההתנהלות של האיגוד, זו המטרה שלנו, זה מה שאנחנו רוצים, ובסופו של דבר הדברים מתקבלים והדברים מתקדמים ומשתפרים.

<אריה ברסקי: קשה לתקן בבת-אחת כמובן את הכול, אבל ככל שיש תהליך וישנה איזושהי מגמה - - -

אמנון כהן: יש לך בקנה דוחות חדשים?

<אריה ברסקי: אני עכשיו משלים דוח.

<אריה ברסקי: יש לי עוד דוח בעבודה, נקבע פגישת עבודה.

אמנון כהן: אני שואל כי משרד המבקר אמר שהוא מסונכרן אתך, למה שאתה בודק הוא לא נכנס, לכן יש עבודה משלימה - לראות במה אתה מטפל ולראות אם אתה עושה את זה טוב, לתת לך את הכלים שתעשה את זה טוב, והם יתמקדו בדברים אחרים שעולים פה או יעלו בעתיד כשיביאו להם מסמכים חדשים, דברים חדשים.

<אריה ברסקי: כמובן שאין טעם לעשות כפילות.

אמנון כהן: ודאי.

אמנון כהן: אבל אם אתה עושה את זה נאמנה.

אמנון כהן: אם אתה בקושי מסוים אז הם צריכים לעזור.

<אריה ברסקי: אני חושב שגם הם בזמנו ראו את - - -

אמנון כהן: רק שנדע, הנהלה, שתבינו, אמרתם שיש לו 15 שעות חודשיות, והיועץ המשפטי של הוועדה עשה חישוב מהיר, הוא מתמטיקאי, שזה יום וחצי עבודה בחודש, לא יודע אם זה מספיק, לא מספיק.

<עמירם הלוי: אין לנו מושג.

<עמירם הלוי: נשמח שיעבוד יותר על אותו סכום, זה בסדר.

<קריאות: - - -

מיקי רוזנטל: אתם קובעים את זה.

אמנון כהן: כמו שאתם נותנים ליועצים חיצוניים סכומים בנדיבות, ככה ראיתי, 20,000 שקל, - - -

<עמירם הלוי: נעביר את זה לוועדת הביקורת שתבחן ותמליץ.

אמנון כהן: כן, תמליץ.

אמנון כהן: זה לתשומת לבכם כי אנחנו מבקשים מכם.

אמנון כהן: הבחור רצה להגיד משפט.

<טל אור: תראה, אדוני, מבקר המדינה בדק את הדברים ועשה ביקורת עומק.

<טל אור: אגב, לצד ביקורת של מבקר הפנים שעושה שוטפת, לצד ביקורת של החשב הכללי מטעם משרד האוצר, לצד ביקורת של רשם העמותות שמבקר, זאת אומרת, יש לנו פה ארבעה גופים שונים שמבקרים את איגוד הכדורסל, אני לא חושב שיש לזה אח ורע.

אמנון כהן: שכחת את משרד התרבות והספורט.

<טל אור: החשב הכללי מטעם משרד האוצר מבצע למעשה את הביקורת.

<טל אור: זאת אומרת, יש פה ארבעה גופים שונים שמבצעים ביקורת.

אמנון כהן: גם לא מספיק.

<טל אור: זהו, כנראה.

<טל אור: אגב, הגופים האלה בדקו, ולא ראיתי בדוחות שום עילה או חצי מילה לגבי שחיתות או גנבה או דברים כאלה, במיוחד לא בדוח מבקר המדינה - - -

<רונן וינברג: ואם יש, יש גוף שמטפל, אדוני אמר, שיפנו למשטרת ישראל, צעקות מצד - - - , אני עשר שנים שומע את זה.

אמנון כהן: שאול, אני מבקש שתעביר כי זה חשוב לנו, כי זה למעשה כל - - -

<טל אור: סליחה, משפט נוסף, בבקשה.

<טל אור: גילוי נאות, אני פשוט שומע פה את הדברים מצד מר אייזנברג ובאמת יש לי צמרמורות.

<טל אור: איגוד הכדורסל פה פעל – יש פה בן-אדם שחייב רבע מיליון שקל לשחקניות כדורסל.

<שאול אייזנברג: זה שקר וכזב.

<טל אור: שקר וכזב?

<טל אור: זה - - -

<שאול אייזנברג: שקר וכזב.

אמנון כהן: תן לו לדבר.

<שאול אייזנברג: זה שקר וכזב.

אמנון כהן: תן לו לדבר, בסדר, תגיב אחר כך.

<טל אור: הוא היה חבר הנהלה.

אמנון כהן: אצלכם?

<קריאה: כן.

<טל אור: היה חבר הנהלה.

<טל אור: איגוד הכדורסל העמיד אותו לדין בגין אי-כיבוד בטוחות שהוא הפקיד ערבות אוטונומית לטובת שחקניות, הוא היה יושב-ראש קבוצה והשחקניות עד היום, כמעט שנתיים וחצי, לא קיבלו - -

אמנון כהן: אתה אומר שיביא כסף מהבית.

<טל אור: - - רבע מיליון שקל.

<טל אור: הוא שם ערבות אישית, צ'קים אישיים שלו - - -

<שאול אייזנברג: יש תביעה של השחקניות והמאמן נגד היועץ המשפטי, הם משקרים.

<טל אור: אדוני, שלא יפריע לי, לא הפרעתי לו.

<שאול אייזנברג: התביעה של השחקניות - - -

אמנון כהן: בית-משפט יכריע.

<קריאות: - - -

גילה גמליאל: כבוד היושב-ראש, ההתקפות הפרסונליות האלו - - -

<קריאות: - - -

<שאול אייזנברג: כשאתה מפריע להם לגנוב - - -

מיקי רוזנטל: אפשר לנטרל את כל העניינים האישיים ולדבר על האיגוד?

אמנון כהן: שאול, תודה.

גילה גמליאל: אני רוצה הצעה לסדר.

<טל אור: הוא נתן צ'קים לחשבון מוגבל - - -

אמנון כהן: כן, בבקשה, הצעה לסדר.

אמנון כהן: מה שלומך?

גילה גמליאל: מצוין.

גילה גמליאל: לעניין שכאן בשולחן, אני מציעה שתכבדו כאן את המעמד, באמת, מדובר פה בדיון בוועדה של כנסת ישראל, כל השיח הבין-אישי הזה, התלונה הזאת, פרסונלית, זה כל כך לא לעניין, אני מדברת לשני הצדדים.

גילה גמליאל: אז אין מקום.

גילה גמליאל: צריך להעביר את השיח ואת הדיון למקומות שבהם ממה ששמעתי, כנראה, כמו שבכל גוף ומוסד היו דברים שהתנהלו לאו דווקא בצורה טובה, מבקר המדינה נכנס לעובי הקורה, יש רצון ומגמה לשינוי אווירה, יש כבר יושבי-ראש חדשים, יש כבר כפי שאנחנו רואים מקום לשיפור ומשפרים, יש פה מבקר פנים שאומר: גם אני מבצע וגם ההוא מבצע.

תמר זנדברג: זו הצעה לסדר או זה כבר הדברים שלך?

גילה גמליאל: לא, ההצעה לסדר זה באמת, אם זה השיח - -

תמר זנדברג: אפשר לקבל את זכות הדיבור שלנו?

אמנון כהן: בטח.

גילה גמליאל: - - אז הדיון עושה רושם די מוצק, כבוד היושב-ראש, בעניינים האלה.

אמנון כהן: ההצעה לסדר התקבלה.

גילה גמליאל: צריך לברך את המבקרים ולומר למבוקרים: תמשיכו לתקן, ודי.

אמנון כהן: חברת הכנסת תמר זנדברג.

תמר זנדברג: תודה, אדוני.

תמר זנדברג: תראה, הדיון פה לטעמי מתנהל בצורה טיפה מנומסת יחסית לתחושה ששוררת בציבור וטיפה אצל מי שעוקב אחר עיתוני הספורט, האוהדים - - -

אמנון כהן: זה בגלל היושב-ראש.

תמר זנדברג: זה היושב-ראש והיושב-ראש הקודם והקודם, רק בשל מספר יושבי-הראש שהתחלפו בזמן האחרון צריך לשאול את עצמנו מה קורה.

תמר זנדברג: קודם כול, בוא נתחיל מזה שאיגוד הכדורסל – אתם יודעים, יש פה את רשם העמותות גוף דו-מהותי, החשב וזה – איגוד הכדורסל זה הגוף שמייצג את ענף הכדורסל במדינת ישראל: האוהדים, השחקנים, כל מי שנהנה מהספורט הזה, שאגב, יש לו בעיות גם ברמה הספורטיבית, כמו שאנחנו יודעים, זה הגוף שאמור לדאוג לכך שנהנה מהספורט הזה בצורה תקינה.

תמר זנדברג: הרושם שעולה בשנים האחרונות – זה לא דבר חדש, מההתרשמות שלי כאזרחית, כאוהדת, אני לא עוסקת בתחום הזה בצורה יותר מדי מעמיקה – היא שיש בעיה, ויש בעיה שאי-אפשר לטאטא אותה בצורה של נבדוק, נתקן, עולה כאן איזשהו כאילו לא רק איזה דבר קטן, דוח מבקר המדינה שכמו שמבקר כל גוף במדינה ומעיר ומתקנים וזה.

תמר זנדברג: המצב פה יותר בעייתי.

אמנון כהן: איפה?

תמר זנדברג: אגיד.

תמר זנדברג: לא שמעתי את הצגת הדברים בהתחלה אבל התעדכנתי שהדוח הוצג וניתנו התשובות וכו'.

תמר זנדברג: אני מבינה, כפי שגם נאמר כאן עכשיו, שיש גם דוח של מבקר הפנים שמבקר המדינה לא בדק את מה שמבקר הפנים בדק מתוך תיאום ביניהם, וזה בסדר גמור, אבל בתנאי שהדברים שכתובים בדוח מבקר הפנים גם כן יובאו לידיעת הציבור, לידיעת חברי האיגוד, לידיעת האוהדים, לידיעת הציבור הכללי וכו'.

תמר זנדברג: אני מבינה ככה מאיזשהו שילוב של ניחוש מלומד והתרשמות מיודעת שחלק מהדברים שמופיעים בדוח מבקר הפנים התפרסמו בכמה תחקירים ובתקשורת, כולל אתמול, בימים האחרונים ועולים שם דברים שבהחלט צריך לתת עליהם את הדעת.

תמר זנדברג: חלקם נידונו פה: רכב ליו"ר האיגוד שאושר בניגוד לכללים, הסכם בעייתי עם היועץ המשפטי, ניגודי עניינים מסוגים שונים, חלקם עלו כאן, אבל זה לא דבר שאנחנו יכולים עכשיו ככה להגיד: אוקיי, זה יתוקן.

תמר זנדברג: חברי, חבר הכנסת עיסאווי פריג', שעומד בראש שדולת הספורט, לפני למעלה משנה קיים דיון בנושא אי-סדרים באיגוד הכדורסל, וזה כבר דברים שהיו בעבר, עברה יותר משנה ועכשיו אנחנו באים לכאן ואומרים לנו: כן, יתוקן, לא נורא, לא זה.

תמר זנדברג: אנחנו צריכים לדרוש, אדוני היושב-ראש, שיראו לנו שיפור מהותי ומוכח, לא דיבורים דיבורים ואנשים פה חוזרים לקבוצות שלהם, למרכזי הספורט שלהם ועולם כמנהגו נוהג, והכל ממשיך אותו דבר.

תמר זנדברג: עוד דבר, קראת לזה הסכם קואליציוני, - - -

<יעקב בן שושן: זה היה גילוי נאות - - -

תמר זנדברג: אל תפריע לי, בבקשה.

אמנון כהן: תן לה.

תמר זנדברג: דיברת על הסכם קואליציוני, בשבוע האחרון הייתה פנייה, למיטב הבנתי גם בין היתר למשטרה, כמו שאמרת, יכול להיות שגם אנחנו צריכים לתת על זה את הדעת.

אמנון כהן: לא אני אמרתי, אמרו שם שזה למשטרה, שמעתי.

תמר זנדברג: קראתי את בעיתון.

אמנון כהן: גם אני.

תמר זנדברג: אני מאמינה לעיתונים.

<עמירם הלוי: לפני שנה ויותר.

תמר זנדברג: בסדר, לפני שנה ויותר, אבל הדעת ניתנה על זה?

תמר זנדברג: לפני שנה ויותר הועברו – להפך, זה נימוק לרעה.

מיקי רוזנטל: אני רוצה להגיד לך משהו, זה שאתה לא היית שם - - -

<עמירם הלוי: המשטרה מתעסקת עם זה.

תמר זנדברג: זה שהועברו כספים מצד אחד תמורת – קראת לזה "הסכם קואליציוני", היו מי שקראו לזה "מכבסת כספים", שהועבר כסף כביכול במסגרת הסכם קואליציוני ובתמורה איזשהו מקורב קיבל חוזה, זה דברים בעייתיים.

תמר זנדברג: חברים, אי-אפשר להגיד לנו: זה היה לפני שנה, ומטפלים ולאט לאט, ולא קיבלנו תלונה וכן קיבלנו תלונה.

גילה גמליאל: אבל המשטרה חוקרת.

תמר זנדברג: תראו, לא רוצה להגזים פה, כשגופים כמו רשות השידור למשל – איתן כבל שליווה את רשות השידור, באיזשהו שלב הגיע למסקנה, אמר: חבר'ה, זה כל כך הרבה ליקויים שכבר זה לא עניין של לתקן פה, לתקן שם, צריך לפרק ולהרכיב מחדש.

תמר זנדברג: האם הגענו לדרגה הזאת פה?

תמר זנדברג: אני לא יודעת, באמת, אני מתייחסת - - -

אמנון כהן: לפרק את הממשלה קודם.

אמנון כהן: קודם לפרק את הממשלה, אחר כך את זה.

תמר זנדברג: חשוב ביותר.

<קריאות: - - -

אמנון כהן: הממשלה מתנהלת כמו שצריך?

גילה גמליאל: הנה, יש לכם הסכמה.

אמנון כהן: הממשלה דואגת לענייה?

אמנון כהן: איזה דוח היה היום.

אמנון כהן: אמרת "כתבות", את מאמינה לכתבות.

תמר זנדברג: בהחלט.

תמר זנדברג: מה זה כתבות?

תמר זנדברג: זה דוח האו"ם.

אמנון כהן: ב"ידיעות" איזו כותרת, ואי, ואי, ואי.

<קריאות: - - -

אמנון כהן: לפרק את הממשלה.

<זאהי ביראנסי: כבוד היושב-ראש, אני מחזק את דבריך ואומר - - -

תמר זנדברג: אבל אני באמצע.

<זאהי ביראנסי: הערה שנייה, כבוד היושב-ראש, אני מחזק את מה שאתה אומר, גם אחרי שרואים שחברי כנסת לוקחים את החומר ומה שיש מהתקשורת, אז באמת צריך לפרק את הממשלה, אני אתך.

אמנון כהן: בראבו עליכ.

גילה גמליאל: אבל זה חברי כנסת מהאופוזיציה, מה זה קשור אלינו?

תמר זנדברג: אני מצטרפת אליך, אני בעד פירוק הממשלה וכמה שיותר מהר.

אמנון כהן: תמר, מה עוד?

תמר זנדברג: בקיצור, שורה תחתונה, אני חושבת שהדיון פה צריך לעבור לפסים קצת יותר מעשיים.

תמר זנדברג: לדרוש, אם היו ליקויים בשנים אחורה, בואו תראו לנו איפה, ואם לא, שנקבע ישיבת מעקב בעוד חודש, שיראו לנו את תיקון כל הליקויים האלה, לרבות הליקויים שבדוח מבקר הפנים, ונוכל באמת לעקוב עם יד על הדופק מה קורה פעם אחת ולתמיד באיגוד הכדורסל.

גילה גמליאל: כבוד היושב-ראש, אני רוצה רק לומר דבר אחד, הליקוי היחיד המהותי והמשמעותי שאני רואה זה שאין מספיק תקציבים לנשים באיגוד הכדורסל, זה ליקוי חמור מאוד שבהחלט מצריך טיפול יסודי מעמיק ובזה צריך לטפל.

אמנון כהן: הם אמרו שדווקא העצימו את זה.

<קריאה: נהפוך הוא, יש הרבה - - -

<שאול אייזנברג: היועץ המשפטי של סיעת "עוז" - - -

אמנון כהן: אתה מפריע לי, סיימת, נגמר.

<ליאורה שמעוני: דבר אחד חשוב שאני רוצה להזכיר, כפי שאמרתי בתחילת דברי, עסקנו בנושאים מסוימים ולא עסקנו בנושאים שמבקר הפנים עסק בהם, אבל יחד עם זה חשוב לדעת שדוח הביקורת של מבקר הפנים הוא לא דוח של המנכ"ל והוא לא דוח של היו"ר והוא גם לא דוח של ועדת הביקורת, הוא דוח שצריך לדון באסיפה הכללית, הוא דוח שצריך להביא אותו - - -

<יעקב בן שושן: בהנהלה.

<עמירם הלוי: בהנהלה.

<ליאורה שמעוני: גם באסיפה.

<ליאורה שמעוני: התקנון שלכם אומר: לאסיפה הכללית.

תמר זנדברג: יש תקנון מאושר?

<עמירם הלוי: לא שמעת את ההתחלה.

<ליאורה שמעוני: הוא צריך לדון במוסדות האלה, ולכן הוא לא יכול לשכב בשום מגירה אחרת של אנשים מסוימים בתוך האיגוד.

<ליאורה שמעוני: ברגע שידונו בזה אולי גם כל הסערה שקיימת בתוך האיגוד, אולי היא תיפסק.

תמר זנדברג: דרך אגב, לציבור יש זכות לראות את הדוח הזה.

<ליאורה שמעוני: שלא לדבר על הציבור, ודאי.

מיקי רוזנטל: אני מבקש להצטרף לבקשה הזאת בשביל לא לחזור על הדברים.

אמנון כהן: איזו בקשה?

מיקי רוזנטל: מאחר שאני לא יודע אם יש בעיה של תרבות שלטונית, אבל לאורך השנים – ומה שאני הולך להגיד לא נוגע לאף אחד מכם באופן אישי – שיש בעיה בתרבות הארגונית של הדבר הזה שנקרא "איגוד הכדורסל".

מיקי רוזנטל: אני מבקש שנאגד ביחד את כל הדברים, מדוח הביקורת הפנימי שהסתיים ועד יתר הדברים, ונקיים דיון נוסף כדי לוודא שאכן נעקרו נורמות פסולות מהארגון הזה, ואחרי שדוח מבקר הפנים יושלם שיובא לידיעתנו שנקיים בו דיון נרחב.

מיקי רוזנטל: תודה.

אמנון כהן: מי עוד רוצה לדבר?

אמנון כהן: אמיר?

אמנון כהן: יש משהו חדש?

<צביקה ליבר: זה דוח המבקר פה, לא?

אמנון כהן: מתי הגעת?

<צביקה ליבר: מההתחלה.

אמנון כהן: מה דוח המבקר, לא הבנתי מה אתה אומר.

<צביקה ליבר: אני רוצה לדבר על דוח המבקר.

תמר זנדברג: הוא קרא את הכותרת של הדיון: דוח המבקר.

<צביקה ליבר: לא, קראתי את כל הדוח.

<צביקה ליבר: אני חבר הנהלת איגוד הכדורסל.

<צביקה ליבר: רק אגיד משפט אחד, מדוח המבקר עצמו המסקנה פה "כי מנגנוני הבקרה באיגוד חלשים וכי שומרי הסף של האיגוד אינם מתפקדים כנדרש", כלומר, יש פה איזו בעיה.

<צביקה ליבר: אחד מהנושאים שהציפה מבקרת המדינה זה גילוי מסמכים, שאין מסמכים, אם זה - - -

אמנון כהן: אבל דיברנו על זה, למה אתה חוזר עכשיו?

<צביקה ליבר: לא חוזר, דבר חדש.

<צביקה ליבר: אומרים פה חברינו מהאיגוד, יושב-ראש: היום הדברים השתנו.

<צביקה ליבר: הגשתי עתירה לבית-משפט המחוזי עכשיו, ואני רוצה לתת לך רק ציטוט ובזה אסיים.

אמנון כהן: לא בית-משפט.

אמנון כהן: יש הפרדת רשויות.

אמנון כהן: מה שאמרת שם - - -

<צביקה ליבר: לא בית-משפט, ציטוט.

אמנון כהן: אני לא דן בהם, אחר כך אומרים לי שאני מתערב בשיקול דעתם.

<צביקה ליבר: לא מדבר על בית-משפט, על גילוי מסמכים שדיברתם פה.

<צביקה ליבר: קיבל התובע תשובה: את פרוטוקול הוועדה אין אפשרות להמציא למבקש הואיל ולא נכתב פרוטוקול - - -

אמנון כהן: מי זה המבקש?

<צביקה ליבר: אני.

<צביקה ליבר: הואיל ולא נכתב פרוטוקול – והסוף – ולא היה צורך בכתיבתו.

<צביקה ליבר: זו התרבות של איגוד הכדורסל.

אמנון כהן: הם משנים כבר, כן.

<צביקה ליבר: זו תגובה של נשיאות בית-הדין של איגוד הכדורסל שאתם אומרים פה על שינוי נורמות.

אמנון כהן: מי אלה?

<עמירם הלוי: נשיאות בית-הדין של איגוד הכדורסל.

<עופר ארליך: מי ממנה אותם?

אמנון כהן: אבל הם לא בדוח המבקר.

<עופר ארליך: זה אנשים שלך.

<שאול אייזנברג: ואיזה קבוצות הם מייצגים?

<שאול אייזנברג: איזה ניגוד - - -

<עופר ארליך: הצבעת בעדם.

אמנון כהן: היי, הלו, מה קרה?

<קריאות: - - -

<זאהי ביראנסי: 40 שנה הצבעת בעדם.

<עופר ארליך: הצבעת בעדם, מה אתה רוצה?

אמנון כהן: סליחה.

אמנון כהן: מה עוד?

אמנון כהן: אתה בזכות דיבור.

<קריאות: - - -

<צביקה ליבר: גם הכתבה מ-ONE שהקראת היא לא בדוח המבקר.

<צביקה ליבר: אתה מדבר פה על תרבות ניהולית והתרבות הזאת, ואני מצטרף למה שאמרו חברי הכנסת האלה, זה דברים של היום, דיבר פה חברי שהעביר לנו ניגוד עניינים, הוא התקבל אצלנו אתמול במייל, אין פה שום כללים לניגוד עניינים.

אמנון כהן: לאט, לאט, מתקנים את המדינה, המדינה צעירה.

<צביקה ליבר: אני רוצה הערה אחרונה לגבי רשם העמותות.

<צביקה ליבר: רשם העמותות זה גוף מצוי, אבל גוף שעובד ב-delay.

<צביקה ליבר: כל מכתב שאנחנו שולחים - - -

אמנון כהן: נפרק גם אותם.

<צביקה ליבר: לא, לא לפרק, לייעל אותו.

<צביקה ליבר: לא צריך לפרק אותו.

תמר זנדברג: יחד עם הממשלה.

<צביקה ליבר: הדברים דינמיים ואי-אפשר לקבל תשובות למכתבים אחרי חצי שנה.

<צביקה ליבר: הגוף לא דינמי, ההערות שלו מתקבלות אחרי חודשים כשכבר התהליכים התקיימו.

אמנון כהן: יש להם 30,000 עמותות, מה אתה רוצה מהם?

<צביקה ליבר: בסדר, אז אתם פה בכנסת, אתה מבקש שנציב כוח למבקר הפנים, תקצו כסף לרשם העמותות.

אמנון כהן: משנים, בסדר.

אמנון כהן: תודה רבה.

אמנון כהן: שמענו.

<עמירם הלוי: כבודו, הערה אחת לחברת הכנסת הנכבדה.

<אמיר רוזנברג: אדוני, אני רשום לזכות דיבור, אשמח אם יסכמו אחר כך.

אמנון כהן: מי אתה?

<אמיר רוזנברג: היועץ המשפטי של סיעת "עוז".

אמנון כהן: מספיק, דיברתם יותר מדי, יאללה.

<שאול אייזנברג: הוא לא דיבר בכלל.

אמנון כהן: לא חשוב, אני לא חייב לתת לכולם לדבר, עם כל הכבוד.

<אמיר רוזנברג: אדוני, תודה רבה.

אמנון כהן: תהיה בריא.

אמנון כהן: כן, בבקשה, אדוני.

<אמיר רוזנברג: לא ראיתי דבר כזה אף פעם, אבל בסדר גמור.

אמנון כהן: בסדר, תלמד.

<אמיר רוזנברג: אנחנו רשומים לדיון, אדוני.

אמנון כהן: נציג אחד מ"עוז" מדבר לא ארבעה אנשים, חמישה אנשים.

<אמיר רוזנברג: סליחה, זה לא נכון, זה לא הוגן, ואף פעם לא יצאתי.

<אמיר רוזנברג: ביקשתי - - -

<שאול אייזנברג: הוא חבר הנהלת האיגוד.

אמנון כהן: כתבת לי: עורך-דין אמיר רוזנברג, יועץ משפטי של סיעת "עוז".

<שאול אייזנברג: זה הוא.

אמנון כהן: מי זה אמיר?

<חנה פריידין: זה שקם.

<שאול אייזנברג: הוא אמיר, לא דיבר.

<שאול אייזנברג: אלה הצליחו לבלבל גם אותך כבר.

אמנון כהן: ביקשתי שאמיר רוזנברג ידבר אז מה קפצת?

<צביקה ליבר: לא קפצתי, אני גם רשום לזכות דיבור.

<צביקה ליבר: הזמנת אותנו לירושלים על זמננו הפנוי, אנחנו לא במשכורות, אז תכבדו גם אותנו.

<עמירם הלוי: גם אני לא במשכורת, שלא תהיה טעות.

<אמיר רוזנברג: אדוני, תן לי זכות דיבור.

אמנון כהן: כן.

אמנון כהן: רשום, פשוט חשבתי שהוא מדבר במקומך.

<עמירם הלוי: חברת הכנסת הנכבדה, מה שקרה באיגוד הכדורסל מזה כשלוש שנים זה שיש אופוזיציה באיגוד הכדורסל ופעם לא היה.

תמר זנדברג: זה חשוב מאוד.

אמנון כהן: זה טוב.

<עמירם הלוי: אם זה טוב או לא טוב אני לא בטוח.

תמר זנדברג: המדינה זה אני, לא אופוזיציה, לא קואליציה.

אמנון כהן: ששש, חבר'ה, לא לדבר.

<עמירם הלוי: אני חושב שכולנו באנו לכדורסל ובאים לכדורסל מתוך אהבת המשחק, ואנחנו חושבים שזה גורם ספורטיבי חינוכי ממדרגה ראשונה, להערתך בהתחלה.

<עמירם הלוי: כשיש אופוזיציה, מן הסתם יש אי-הסכמות ואנשים משתמשים בתקשורת, זה מותר, אבל יש כללים.

תמר זנדברג: אתה יודע, באת כאן לוועדה שבחוקי המדינה, בחוק יסוד יושב-ראש הוועדה הוא חבר אופוזיציה, זאת ועדת הביקורת, תפקידה לבקר את הממשלה, ויושבים לך כאן עוד שני חברי אופוזיציה.

<מיקי זוהר: אין בעיה, אבל זו ביקורת עניינית.

תמר זנדברג: כל גוף – אם זה ביקורת עניינית או לא, מי שמעביר את הביקורת יחליט.

<מיקי זוהר: זו לא ביקורת עניינית.

תמר זנדברג: כי מי שמקבל את הביקורת אף פעם לא יחשוב שזו ביקורת עניינית.

אמנון כהן: היא חברת כנסת, מותר לה להגיד מה שהיא רוצה.

תמר זנדברג: תפקידי כחברת אופוזיציה ותפקידם כחברי אופוזיציה, אולי בעתיד תיבחר ליושב-ראש, אולי בעתיד הוא יחליף אותך ואתה תבקר אותי, הכול בסדר.

אמנון כהן: תודה, אנחנו מכירים את הנהלים, בסדר.

אמנון כהן: עורך-דין אמיר.

אמנון כהן: סליחה, חשבתי שדיברת.

<אמיר רוזנברג: תודה רבה, אדוני, גם אני מצטער ומתנצל, מחזירים את הדבר לקדמותו.

<אמיר רוזנברג: קודם כול, כמובן - - -

אמנון כהן: ואל תמחזר, ידידי היקר, משהו חדש.

אמנון כהן: בבקשה, אדוני.

<אמיר רוזנברג: מבטיח לך שלא אגיד שום מילה שאמרו קודם, חוץ מתודה למבקר המדינה על דוח מעמיק שעשה.

אמנון כהן: גם אנחנו אומרים.

<אמיר רוזנברג: ועוד תיקון, דבר אחד, רשם העמותות - - -

אמנון כהן: מה אתי?

<אמיר רוזנברג: אני מדבר על כותב הדוח, את המסקנות תכף נראה, אדוני, בינתיים זה לא הולך לכיוון טוב.

אמנון כהן: אני אומר שיש לי הרבה נושאים, יכולתי לא לשים את זה על סדר-היום.

אמנון כהן: ראיתי שזה חינוכי וזה חשוב, לכן שמנו את זה.

<אמיר רוזנברג: זה נכון.

<אמיר רוזנברג: ועוד דבר אחד.

אמנון כהן: תגיד מילה עלי, מה?

מיקי רוזנטל: זו סחיטה באיומים.

<אמיר רוזנברג: לפי המסקנות אני מרגיש טיפה לא נוח מהדיון הזה, אני רוצה להגיד כמה מילים.

אמנון כהן: שלוש דקות.

אמנון כהן: בבקשה, אדוני.

<אמיר רוזנברג: זה המון זמן.

<אמיר רוזנברג: וגם להגיד משהו בנושא רשם העמותות - נכון שלרשם העמותות לוקח זמן, לפעמים הרבה זמן, לפעמים יותר זמן, אני חושב שבמקרה של איגוד הכדורסל רשם העמותות מוציא דוחות אופרטיביים, לפעמים גם בזמן אמת, אני חושב שצריך להגיד גם את זה בצורה מאוזנת.

<אמיר רוזנברג: ועכשיו נגיע לעניין.

<אמיר רוזנברג: תראה, הוצג פה כאילו – אני חושב על הגב' ליאורה שמעוני שיושבת פה, עיניים כלות, רואה איך עוד דוח של מבקר המדינה מתמסמס, כי שמענו פה כאילו תוקנו ליקויים מהדוח שהגב' שמעוני עשתה, ליקויים חמורים ביותר שאני לא חושב שבהרבה דוחות יש.

<אמיר רוזנברג: אתן כמה דוגמאות קטנות, ולטעמי אולי גם גדולות.

<אמיר רוזנברג: הביקורת קבעה שהפרוטוקולים של האיגוד אינם משקפים את מה שנעשה בישיבות.

אמנון כהן: דיברנו על זה.

<אמיר רוזנברג: אבל עכשיו אני אומר מה לא נעשה, אדוני.

<אמיר רוזנברג: רק לפני שבועות אחדים רשם העמותות שלח – אני כבר מדבר על דברים שקיבלו, לא שאנחנו טוענים – רשם העמותות שלח הוראה לקיים והבהיר לאיגוד ששנה לאחר דוח מבקר המדינה הפרוטוקולים של היום אינם משקפים את מה שנאמר בהם, זו האופוזיציה שדואגת להראות את זה.

<אמיר רוזנברג: רשם העמותות ציין שדוחות מוגשים לוועדת הביקורת בזמן קצר שהיא לא מספיקה לעשות את הביקורת, למשל על הדוחות הכספיים, במשך שנה וכל השנה ברציפות כולל הדוחות הכספיים האחרונים של לפני חודש או חודשיים שרשם העמותות כבר הספיק להגיב.

<אמיר רוזנברג: ולכן אמרתי, ביטל את החלטת האסיפה הכללית שאישרה את הדוחות הכספיים של האיגוד, דבר כמעט חסר תקדים בשום עמותה אחרת, זה שנה.

<אמיר רוזנברג: רשם העמותות ציין שלא נעשו בדיקות, ביקורות על רכש וכדומה, דבר שלא נעשה עד היום.

<אמיר רוזנברג: המצאת מסמכים - מבקר המדינה ציין שלא מועברים מסמכים באופן שיטתי לחלוטין.

<אמיר רוזנברג: אני אומר לך, עד היום שום עניין מהותי לא נדון בהנהלת איגוד הכדורסל, חברי סיעת האופוזיציה, תחשוב ששום דבר לא מגיע לידיעתכם, גם הדוחות הכספיים לא עברו דרך ההנהלה, גם הדיון הזה - כל הדברים שאנחנו שומעים פה בפעם הראשונה.

<אמיר רוזנברג: לא סיפרו לכם שבביקורת הזאת כשמועברת ביקורת על-ידי חברי הנהלה היועץ המשפטי מגיש נגדם תביעות דיבה, ובימים אלה מתנהלת תביעת דיבה שאדון ליבר שעומד כאן ומר שרף, יושב-ראש סיעת האופוזיציה שיושב כאן, אמרו שהיועץ המשפטי שודד את הקופה, ככה בישיבות הנהלה במיילים למינהל.

<קריאה: מושחת, גנב - - -

<קריאה: באמת אמרו.

<קריאות: - - -

אמנון כהן: רגע, בלי אישי.

<אמיר רוזנברג: אני מבקש לסיים, לא להפריע לי.

<אמיר רוזנברג: קודם כול, מה לא שמעת פה?

<אמיר רוזנברג: ביקשת ממני לא לחזור, אז אגיד לך רק דברים שלא חוזרים.

אמנון כהן: בינתיים חזרת על הכול, בסדר.

<אמיר רוזנברג: לא חזרתי על כלום.

<אמיר רוזנברג: או, זה מה שמדאיג אותי, לא חזרתי, אמרתי דבר הפוך, אמרתי שבמה שאמרו לך כאן יצרו רושם כאילו משהו חשוב ממה שנאמר לפני שנה מתוקן, זו בדיוק האמירה הקבועה של העסקנים.

<אמיר רוזנברג: אנחנו עכשיו יושבים פה – אני שותף למה שאמרה חברת הכנסת כאן, יהיה בסדר, הנה אנחנו מתקנים, אתמול שלחנו, מחר שלחנו, זה ערובה למסמוס ולכשל ולכישלון.

אמנון כהן: תודה.

<אמיר רוזנברג: עוד שתי מילים, אדוני.

<אמיר רוזנברג: אמרת שלוש דקות, לא סיימתי את חצי הדקה האחרונה.

<אמיר רוזנברג: תביעות דיבה, אדוני, של היועץ המשפטי נגד חברי ההנהלה באיגוד הכדורסל, אני אומר, על זה שאומרים לו: שודד הקופה או לוקח הרבה כסף או גנבת מהקופה, זה דבר לא בא בחשבון.

<אמיר רוזנברג: היה צריך לבוא ולתת פה גילוי נאות על הדבר הזה.

<אמיר רוזנברג: זה רק מלמד אתכם איך הדברים האלה מתנהלים.

<אמיר רוזנברג: יש הרבה מה להגיד, אבל דבר אחד חשוב, אין הלימה – למשל, אתה, אדוני, יושב-ראש, וצוין, מהאופוזיציה של ועדת הביקורת, אין דבר כזה, יש יושב-ראש ועדת ביקורת שלא קשור לסיעתו, זה אומנם סיעת "עוז", אבל זו ביקורת, זה מוסד עצמאי.

<קריאות: - - -

<עמירם הלוי: הוא הוצע על-ידי סיעת "עוז" לתפקיד.

<אמיר רוזנברג: זו ביקורת, זה לא קשור.

<אמיר רוזנברג: כל מוסדות הניהול - - -

<טל אור: הוא חבר הסיעה, היושב-ראש.

<קריאות: - - -

אמנון כהן: חבר'ה, אני לא שומע אותו.

<שאול אייזנברג: האיגוד אומר שאתה גנב, יש לי את זה פה.

<אמיר רוזנברג: שאול, אני לא צריך עזרה.

אמנון כהן: שאול, מסיימים עוד דקה.

<אמיר רוזנברג: אדוני היושב-ראש וחברי הכנסת, כל ועדות הניהול באיגוד הכדורסל, אין אף חלוקה שיושב בראשה מישהו מהאופוזיציה וכדומה.

<אמיר רוזנברג: איגוד הכדורסל נשלט היום על-ידי סיעת "חמשת המרכזים", אנשים באיגוד הכדורסל הם בעלי תפקידים בשכר במוסדות של "חמשת המרכזים", ואתם יכולים לדעת איך ככה זה מתנהל.

<אמיר רוזנברג: אם רוצים לעשות דיון רציני - - -

<עמירם הלוי: איזה אנשים?

<עמירם הלוי: חברי הנהלה.

<עמירם הלוי: תגיד איזה.

אמנון כהן: אדוני, עמירם, אתה לא צריך להגיד כל דבר.

<אמיר רוזנברג: אם רוצים שגם הוועדה תיקח את עצמה ברצינות, אני חושב שכן, כי עצם הדיון – ופה אני מתחבר להתחלה, אדוני, וכן מגיעה תודה כי לא כל יום מתאפשר לנו לבוא לפני ועדה של הכנסת ולהגיד את הדברים, ואני אומר את זה בשיא הרצינות ולא בציניות.

<אמיר רוזנברג: אבל אם רוצים שלא עוד דוח יתמסמס והדברים האלה יבואו לידי ביטוי צריך בהחלט לקיים פה ישיבת המשך, לבדוק את הדברים האלה, את הניהול היסודי של המוסד.

<אמיר רוזנברג: האם הניהול היסודי של המוסד לא נעשה באמצעות שליטה של גורמים אחרים כשחברי ההנהלה ממודרים אלא שכל דבר כזה נעשה בצורה נכונה, אז הוועדה תעשה את תפקידה.

<אמיר רוזנברג: אדוני, תודה רבה על זכות הדיבור.

אמנון כהן: תודה.

אמנון כהן: אני מסכם את הדיון, יש לי שאילתה, אני צריך לעלות למעלה.

<עופר ארליך: אדוני היושב-ראש, משפט אחד.

אמנון כהן: משפט אחד.

<עופר ארליך: אני בא מלמטה, את החיים הציבוריים שלי התחלתי מלמטה, אדוני היושב-ראש, והגעתי עד לכנסת, ואני אומר לך, אני פה נמצא רק בגלל דבר אחד, בגלל שהילדים שלנו באריאל ובכל מקום אחר רוצים חינוך.

<עופר ארליך: ואם האיגוד הזה, שאני לא רוצה להיכנס לצורת ההתנהלות שלו, לא יכול לעלות על הדעת שמי שתובע הוא גם השופט.

<עופר ארליך: היועץ המשפטי של האיגוד הוא זה שקובע גם כתובע וגם כנתבע.

<עופר ארליך: הדבר היחידי שאני רוצה להגיד לך, למשל בכדורגל התובע של התאחדות הכדורגל - - -

מיקי רוזנטל: מה זה?

מיקי רוזנטל: לא מבין למה אתם מגנים עליו, מה הבעיה?

אמנון כהן: אדוני היושב-ראש, תנו לו לדבר.

תמר זנדברג: סליחה, היועץ המשפטי צריך לתת ייעוץ משפטי לכל חבר, לא רק להנהלה.

תמר זנדברג: זה לא נשמע ככה, - - - אני פעם ראשונה פוגשת את כולכם ואני אומרת לכם מהצד - - -

אמנון כהן: סליחה, תמר, תנו לו לדבר.

<קריאות: - - -

<עמירם הלוי: בהתאחדות הכדורגל יש הפרדה, התובע הוא לא היועץ המשפטי, - -

<טל אור: תמר, אדבר אתך בצד.

תמר זנדברג: לא, אין בצד.

תמר זנדברג: פה מדברים.

מיקי רוזנטל: התביעות נגד חברי ההנהלה מטרידות אותו, הוא לא צריך להיות יועץ משפטי של ההנהלה, הוא צריך ללכת הביתה, נקודה.

מיקי רוזנטל: היועץ המשפטי הזה - - - כדי שהוא ילך הביתה.

מיקי רוזנטל: גם אתם הגעתם למסקנה כזו.

תמר זנדברג: הוא צריך להגן על חברי האיגוד, על כל חבר איגוד.

תמר זנדברג: היועץ המשפטי של הכנסת מספק גם לנו הגנה, הוא לא עובד אצל הממשלה.

<קריאות: - - -

<עופר ארליך: - - ולכן מי שתובע לא יכול להיות זה שקובע, ולכן צריך לשנות את זה.

אמנון כהן: תודה, אמרת משפט אחד.

אמנון כהן: אני חייב לסכם את הדיון.

אמנון כהן: הדיון מבחינתנו כוועדה לביקורת – אני לא שופט ולא חוקר, אני מתנהל באופן כזה שיש לי דוח ויש מבוקר שנותן לי תיקון ליקויים – בוחנים את תיקון הליקויים, אתם אמונים על זה.

אמנון כהן: נאמר פה כביכול שיהיה עוד דיון וזה ילך, לא, אנחנו מבקשים כוועדה שתיכנסו לעובי הקורה, תבחנו את הליקויים שהצגתם, שאכן יהיו מתוקנים.

אמנון כהן: אנחנו מבקשים בתוך הדיון שהתנהל פה שבישיבת ההנהלה הקרובה הנושא של היקף המשרה של המבקר הפנימי יעלה לדיון, תבחנו את הסוגיה הזו, תתאם מבחינתך עם איגודים אחרים איך מקובל, מה מקובל, על פניו נראה לי שזה לא מספיק שעות, אנחנו רוצים שתעשה עבודתך נאמנה.

אמנון כהן: לגבי 10 בחודש - יש לכם דיון, תעדכנו את תיקון התקנון, כל מה שהחלטתם כולל היקף משרה, ואת סיכום הפרוטוקול אנחנו כוועדה מבקשים שתעבירו אלינו שנוודא מה החלטתם שם, כמובן גם למשרד מבקר המדינה.

אמנון כהן: רשם העמותות, לאחר שבדקתם ואבחנתם את כל שינוי התקנון שלהם, תעדכנו את הוועדה, האם יש להם ניהול תקין, אין להם ניהול תקין, איפה הכשלים.

אמנון כהן: בכל מקרה - - -

תמר זנדברג: מה עם דוח מבקר הפנים?

<ליאורה שמעוני: האם מתקיים דיון בדוחות מבקר הפנים?

אמנון כהן: תבחנו גם את דוח מבקר הפנים כי אתם מסונכרנים, תגיעו להבנות.

אמנון כהן: אם תגידו שיש מצב שנעשה על זה דיון, גם אפשרי, לכן אנחנו נותנים לכם - - -

<ליאורה שמעוני: שיהיה דיון באיגוד.

אמנון כהן: דיון באיגוד חייב להיות.

<עמירם הלוי: בוודאי.

<עמירם הלוי: יהיה דוח, הוא יעלה לדיון.

תמר זנדברג: קודם כול שיפורסם הדוח.

אמנון כהן: זה מתחייב.

אמנון כהן: כשיצא דוח מבקר הפנים שיידון בהנהלה, אבל אתם כגוף שמסונכרנים, ייתכן שהדוח הזה כן חשוב ציבורית, תחליטו לאחר שתבדקו את תיקון הליקויים שלהם, תעדכנו את הוועדה, חודש-חודשיים, כמה זמן שייקח לכם, תעדכנו אותנו ונעשה דיון המשך לראות שאכן כל הליקויים שהצביעו עליהם תוקנו לשביעות רצון, וגם כל חברי האופוזיציה, תבחנו.

אמנון כהן: אני אומר לכם, הנה, אנחנו אופוזיציה, אבל אנחנו עושים הכול לטובת מדינת ישראל, תיקון ליקויים.

אמנון כהן: אני יכול לתקוף פה את ראש הממשלה, את שרת הספורט, אנחנו לא עושים את זה, אנחנו רוצים באמת לתקן את הליקויים לטובת המדינה.

אמנון כהן: גם כאן, אכפת לכל אנשי האופוזיציה, בסוף זה ילדים שלנו, זה איגוד שלנו, של כולנו, הילדים שם מתחנכים.

אמנון כהן: לכן, יש אנשים מוכשרים גם שם, תשלבו אותם בעשייה, שלבו אותם בוועדות, שלבו, להפך, זה יפרה את הדיונים, להפך, הוא יגיד משהו שלא שמת לב אליו, ואתה אומר: תשמע, אומנם זה קצת עוקצני אבל זה נכון, בוא נטפל בזה, ייתכן.

אמנון כהן: לכן, אני לא יודע באיגודים אחרים, בענפים אחרים - - -

<עמירם הלוי: הם חברים בכל הוועדות.

אמנון כהן: לא יודע.

אמנון כהן: תבחנו עוד פעם, אופוזיציה זה טוב, אפשר להפיק ממנה תועלת אם אתה יודע לעבוד אתה ביחד, להכניס אותה לתוך העבודה.

אמנון כהן: כמו שאמרנו, אחרי שתעדכנו את הוועדה, גם אתם, נעשה דיון המשך, דיון מעקב, נחליט איך אנחנו מתקדמים עם זה הלאה, כי האיגוד כאיגוד הוא חשוב, נושא הכדורסל חשוב גם לילדים, גם להורים, גם למדינת ישראל.

אמנון כהן: תודה רבה.

אמנון כהן: עלו והצליחו כולכם.